text:
Nanjye byarantunguye siko nabishatse, iyo nza kugira amahitamo mba narakugumye iruhande. Narinziko arinjye uzagucyicyira igihe uvutse, narinziko arinjye uzakonsa, narinziko arinjye uzakwigisha kwicara, narinziko arinjye uzakwigisha kugenda, narinziko………….,narinziko nzaba ndikumwe nawe igihe uzaba uhabwa iyo mpamyabumenyi, narinziko nzaba ndi mubagushagaye igihe uzaba usanze uwo wakunze, narinziko nzaba ndi mubambere bazaterura abo abuzukuru banjye , narinziko,………. Gusa siko byagenze, nagombaga kugenda, nagombaga kugusiga hagati murugendo atari uko nabihiseho ahubwo aruko urugendo rwanjye hano munsi arihano rwagombaga kurangirira, nagombaga kwitaba!
Ndabizi ko ntagusize mu isi nziza ariko ubuzima bwo buzahora ari bwiza, ndabizi ko ngusize mu icyeragati. Ndabizi ko uri kwibaza byinshi, ndabizi ko ngusiganye ubwoba, amarira ndetse n’agahinda katazigera gashira ariko humura ndikumwe nawe igihe cyose. Ndabizi hari ubwo uzicara umpamagare ubure ukwikiriza.
Ndabizi ko ari byinshi nsize ntakubwiye muri ubu buzima,sinakubwiyeko imitecyerereze yawe ndetse n’imikorere yawe bigomba kuruta imyaka ufite ndetse n’abo mungana bose ( wabishaka utabishaka), sinakubwiyeko uzumva ndetse ukabona byinshi utagakwiye kwerekwa ndetse no kubwirwa kumyaka yawe. Sinakubwiyeko utazishimirwa na bose, sinakubwiyeko ibyago byawe bizaba ibyishimo kuri bamwe, sinakubwiyeko insinzi yawe ishobora no kuzaba ari agahinda kubandi. Sinakubwiyeko bene muntu bazaguhinduka nk’igicu, sinakubwiyeko uzaburara impande yawe bari kuzuza ingarani. Sinakubwiyeko harubwo uzaba wicaye muri benshi ariko wumve uri wenyine. Sinakubwiyeko hari aho uzaba useka atari uko wishimye ahubwo ari uko bigomba. Sinakubwiyeko ugomba kwiga kwibera umubyeyi, sinakubwiyeko uzarira ukamenya kwihoza, sinakubwiyeko uzibera umujyanama. Gusa nagombaga kugenda kuko burya mwana wanjye uko wanganaga kose nakubonagamo imbaraga ndetse n’ubutwali bidasanzwe, aribyo byampaga icyizere ko uzakomeza urugendo kandi ugatsinda kabone niyo ntazaba nkuri impande.
Nikenshi uzarira untabaza kuko hari ibiri kukugora muri ubu buzima ukaba ucyeneye umujyanama, nikenshi uzarira untacyira ko warenganijwe. Ni kenshi uzarira untabaza ko ushonje ndetse wambaye ubusa. Nikenshi uzantakira ko uri wenyine watereranywe na bose, gusa uzahumure ndahari, ndi impande yawe, nubwo udashobora kumbonesha amaso y’umubiri bwose, iteka nguhoza mugituza cyanjye, ntamubyeyi usiga umwana we kirazira!
Mwana wanjye uzambona muri byose ndetse no buri benshi, uzambona muri babagiraneza bazaguha icumbi , uzambona muri bamwe bazaguha icyo ufungura, uzambona muri bamwe bazamenyako uri wenyine bakube iruhande, uzambona muri bamwe bazamenya ko nyuma y’iyo nseko hari amarira ahihishe nuko baguhoze. Uzambona muri za nshuti zose nziza ubu buzima buzaguha, uzambona muri zandirimbo nakundaga kukuririmbira, uzambona muri za mbyino nakundaga kukubyinira, uzambona muri byose ndetse nahose mwana wanjye!
Mwana wanjye ndakwishimiye, nishimye igihe ubuzima bugukubita hasi inshuro nyinshi ariko ukanga ukeguka. Nishimye igihe wabonaga iyo impamyabumenyi nubwo urugendo rwa amashuli yawe rutari rworoshye nabusa. Nishimye ubwo wabaga umufasha ndetse n’umubyeyi w’intangarugero mubandi. Nishimye igihe warenganuraga abarengana; nishimye igihe wabaye inyangamugayo aho utuye, ndetse no mubyo ukora. Nishimye igihe watsindaga umutima w’ ubwikunde ndetse n’ubwikubire ukemera gusangira tumwe warufite hamwe n’uwashiriwe. Nishimye igihe wibukaga yaneza wagiriwe naburi umwe wese wanyuze buzima bwawe. Nishimye igihe hari uwo wabereye umugisha kuko wibutse ko nawe hari uwakubereye umugisha.
Gusa ujye ukomeza uzirikane ibyo nakundaga kukubwira kenshi, ubuzima bwose wazabamo umwijuto wawe ntuzatume uhuma amaso ngo wirengagize amaboko y’abagutakambira cyangwa ngo ufunge amatwi yawe ngo wirengagize amajwi yabagutakira. Kandi nkuko nabikubwiye ndi impande yawe, ngufashe akaboko ntamubyeyi ujya asiga umwana we kirazira! Aho ugejeje hose umenye ko nkwishimiye kandi ko ngukunda byahebuje.
Urabe intwali mwana wanjye!


c: text/html

text:
Uko wahanagura vernis ku nzara udakoresheje dissolvant
Abantu benshi bazi ko disolva (dissolvant) ariyo yonyine ikuraho vernis nyamara ushobora gukoresha ubundi buryo bwo guhanagura vernis.
Uburyo bwa mbere : gukoresha alcohol
Fata agatambaro cyangwa ipamba usukeho alcohol ubundi uhanangure paka vernis ivuyeho.
Uburyo bwa kabiri : gukoresha vernis
fata vernis uyishyire hejuru y] ishaje ubundi uhita uhanagura bivaho neza cyane
Uburyo bwa gatatu : umutobe w’indimu
fata umutobe w’indimu ushyire ku ipamba cyangwa agatambaro ubundi uhanaguze vernis.
photo : google

robotstxt: allowed

filter: keep


text:
Abantu badafite amafaranga bahorana inzozi zo kumva ko baramutse babonye amafaranga bahita bashinga ingo, gusa siko bimeze ku byamamare byo mu Rwanda kuko hari abo bizwi n’ abo bikekwa ko ikofi yabo ihagaze neza ariko udashobora kumvana igitekerezo cyo gushinga urugo mu minsi ya vuba n’ ubwo imyaka yabo imaze kuba myinshi.
Reba inkuru irambuye hano.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Impamvu nyamukuru ibuza aba STARS kurongora,nuko baryamana n’abakobwa benshi.Banga yuko baramutse barongoye,byababuza freedom yo kuryamana n’uwo bashatse.Ikindi kandi,hafi ya bose bafite abana b’ibinyendaro (bastards).
Gusa ndabibutsa ko gusambana ari icyaha cyizatuma millions nyinshi z’abantu babura ubuzima bw’iteka muli paradizo yenda kuza (1 Abakorinto 6:9,10).Ntacyo bimaze kwishimisha akanya gato hanyuma ukazapfa ntuzuke (Abagalatiya 6:8).Ni ukugira ibitekerezo bigufi cyane.


text:
Igihembwe cy’ihinga C. Ni ubuhinzi bukorwa mu mpeshyi, bugakorwa ahantu hari amazi no mu nkuka ahashobora kuhirwa.
Muhawenimana Mediatrice umuhinzi uhinga mu gishanga no mu nkuka z’igishanga cya Rurarambi ati : ‘’Ibijumba ntabwo ari ibihingwa byafatira igishanga mu gihe cy’impeshyi. Byunganira urugo ariko ubuhinzi bw’imboga ni amafaranga’’. Yakomeje avuga ko mu gihe cy’impeshyi abantu bahinga ahantu hashobora kuhirwa umusaruro w’imboga ugera kw’isoko ufite amafaranga kubera ko ahandi nta mboga ziba zihari.
Ibihingwa byatoranyijwe ngo bihingwe mu gihe cy’impeshyi no mu nkuka ni imboga. Muhawenimana Abaturage bahinze ahantu hagerwa n’amazi ku buryo bworoshye, bemeza ko muri iki gihe bagiye kweza intoryi, amashu, inyanya n’ibindi.
Gahera mu kwezi kwa werurwe 2018 abaturage batangiye gukangurirwa guhinga ibishanga n’ahantu hashobora kuhirwa.


text:
Turi Bande
Intego yacu ni ukugeza ubumenyi ngiro ku bantu b'ingeri zose mu buryo bworoshye
“Ubumenyi nibwo butunzi bwa mbere bukomeye.”
Abo turibo
Sobanuka.com Ifite intego yo gusakaza ubumenyi ngiro, cyane cyane mw’ikoranabuhanga, bufasha abantu kwihangira imirimo ku rwego mpuzamahanga bahereye mu Rwanda.
Dusakaza ubumenyi bw’ingeri zitandukanye mu rurimi rworoheye buri muntu kumva kugirango twumvikanishe imikorere y’ibyigwa hatabayeho imbogamizi y’ururimi. Igihe tugezemo ni igihe cy’aho Ubumenyi, cyane cyane bw’ikoranabuhanga aribwo buyobora ubukungu n’iterambere by’igihugu icyo aricyo cyose iyo bushyizwe mu mikorere ya buri munsi y’akazi ndetse n’imibereho.
Intego yacu ni uguteza imbere ubumenyi ngiro, cyane cyane bw’ikoranabuhanga mu rurimi rwumvikana, ku buryo babwifashisha mu kwiteza imbere.
- Muri Sobanuka.com twizera ko muri iki kinyejana imbaraga zo mu mutwe zikora kurusha imbaraga z’igihagararo.
- Gukorana ubwenge tubirutisha gukorana imbaraga
Indagagaciro zacu ni izi zikurikira:
- Kunoza umurimo
- Kubaha abantu bose
- Kwakirana yombi abatugannye
- Kwita ku mukiriya nk’umwami
- Gukorera mu mucyo
Muri Sobanuka.com Twubahiriza igihe cyane, iyo hari igikorwa(projet) tugomba gukoraho, turabanza tukayipangira gahunda z’ibiri bukorwemo, n’igihe buri kimwe kigomba gukorerwa, ubundi tukabishyira mu bikorwa buri kimwe mu gihe cyagenewe.


text:
umwaka
Ikinyarwanda[edit]
Izina[edit]
Igice cy'igihe kigizwe n'ibihe bine by'imihindukire y'ikirere cy'u Rwanda. Ibyo bihe ni Urugaryi, Itumba, Icyi, Umuhindo. Umwaka ushobora no gusobarwa nk'igihe kigizwe n'amezi cumi n'abiri cyangwa iminsi 365.
Umwaka ugizwe n'amezi cumi n'abiri ari yo Mutarama, Gashyantare, Werurwe, Mata, Gicurasi, Kamena, Nyakanga, Kanama, Nzeli, Ukwakira, Ugushyingo, Ukuboza
Ingero[edit]
- Umwaka ushize wambereye mubi cyane nizeye ko umwaka utaha uzambera uw'amata n'ubuki
- Umwana wa Karima azuzuza umwaka umwe ejo: birasobanura ko uyu mwana azaba amaze amezi cumi n'abiri avutse
UBUTIÎNDE N'ÂMASAKÛ
Ubutiînde:Ni uburyô ijambo ritinda cyangwa ryihuta iyo urivuze uko bikwiye.
Amasaku:ni uturango tw'imihanikire y'ijwi mu rurimi rw'ikinyarwanda.Aha ni ho uwumva yibaza ati "Mbese uwavuze yazamuye ijwi cyangwa yarimanuye ?"
Ni ho duhera tuvuga ko hari "Isakû nyeesî" n' Isaku nyeejuru"
Tuzaakomeza ubutâaha.
Byaashyizwehô na NGABONZIMA François Xavier
E-Mail:'bigxavier07@yahoo.com' umwaaka


text:
18-10-2017 saa 12:08' | By Akayezu Jean de Dieu | Yasomwe n'abantu
1485 | Ibitekerezo
2
Hagumubuzima Enock, utuye ku Kacyiru mu mujyi wa Kigali avuga ko yakozwe ku mutima n’imibereho y’ababana n’ubumuga mu Rwanda by’umwihariko abo yasuye bari mu kigo cyitwa "Inshuti z’abakene" kiri i Gahanga muri Kicukiro, batumye ahita afata umwanzuro wo kujya mu nzu itunganya imiziki akora indirimbo ayita ‘Ijwi ry’abafite ubumuga’
Hagumubuzima Enock avuga ko n’ubwo ari mushya mu ruhando rwa muzika nyarwanda, ngo yari asanzwe ari umuhanzi kuva na cyera dore ko ngo ubwo yarongoraga yari yahimbye indirimbo y’ibirori bye.
Uyu muhanzi yavuze ko yaje kugira imbogamizi z’akazi ntiyakomeza ibya muzika n’ubwo yabyiyumvagamo cyane, bikaba byaraje gutuma abikomeza nk’uwabigize umwuga.
Hagumubuzima ngo yaje yaje kubona ko hari igice cy’Abanyarwanda bababaye ariko banakeneye ubufasha butari ubw’ibintu gusa, nk’ubuvugizi maze afata umwanzzuro wo gusubira mu nganzo mu rwego rwo kubakorera ubuvugizi biturutse mu ndirimbo.
Hagumubuzima Enock wakoze indirimbo ijwi ry’abafite ubumuga mu rwego rwo gutanga umusanzu w’ubuvugizi ku babarizwa muri iki cyiciro
Ubwo yatugezagaho iyi ndirimbo ye yise ’Ijwi ry’abafite ubumuga’, Enock Hagumubuzima yavuze ko atishimira na rimwe ko umuntu yazira uko yavutse cyangwa ikintu yavukanye ari nayo mpamvu yamuteye gukora iyi ndirimbo mu rwego rw’ubuvugizi ku bafite ubumuga.
Enock yavuze kandi ko ashimira Leta y’u Rwanda kubw’umuhate ishyira mu gufasha abafite ubumuga ariko agaragaza ko hakiri ibyiciro binyuranye by’abafite ubumuga bikwiye kwitabwaho ku buryo bw’umwihariko.


text:
Perezida Kagame avuga ko na we afite inshingano abazwa, by’umwihariko akaba ahora ahangayikishijwe no kuba yabazwa ibitagenda akabura igisubizo.
Perezida Kagame yabitangaje kuri uyu wa Gatandatu tariki ya 7 Nyakanga 2018, ubwo yigishaga abanyeshuri 38 ba kaminuza yigenga ‘African Leadership University’, isomo ryibanda ku iterambere ry’u Rwanda; mbere y’umuhango wo gutanga impamyabushobozi.
Perezida Kagame avuga ko muri Guverinoma hari ibyo baba barahigiye kugeraho bigamije guteza imbere Abanyarwanda kurusha uko byateza imbere inyungu z’umuntu ku giti cye.
Ati “Muri Guverinoma, ni ngombwa guhora twibaza impamvu itumye tubaho. Hari intego tuba twihaye nk’igihugu. Ibyo umuntu akora byose bigomba kuba bigamije igiteza imbere abaturarwanda. Iyo ushyize imbere inyungu zawe bwite, uba wabyishe”.
Mu gihe na we avuga ko afite inshingano abazwa nk’umukuru w’igihugu, avuga ko mu gihe hari utazujuje akabimubazaho, atari uko aba amwanze.
Ati “Ntabwo mbereyeho kubabera umuntu mwiza iyo ukoze ikosa. Rimwe na rinmwe tugirana ibiganiro bikomeye. Iyo bigenze gutya si uko mba ntagukunze, ni uko ibyo usabwa uba utabyujuje,… Nange mfite inshingano mbazwa. Ntabwo nakwiyicarira ngo ntegereze ngo ibintu bikorwe. Mporana ubwoba bwo kuba nabura igisubizo igihe nabazwa ibitagenda neza. Tugomba gusobanura ibyo dusabwa. Ibi nibyo bituma ninjira mu kumenya byose”.
Akomeza avuga ko intego nyamukuru ari ugusohoza inshingano bihaye, gushakira ibisubizo ibibazo, ibyo byose ngo bikaba bitagerwaho buri wese atabajijwe ibyo ashinzwe.
Agira ati “Nka Leta, ugomba kwiyumvisha no kwiha intego, kumenya ko hari ibi n’ibi ugomba kugeraho. Iyo utabigezeho birakudindiza kandi bikaba byagira ingaruka ku gihugu n’abagituye,… Hari abitanga kuruta abandı ngo mugere ku ntego mwihaye, hakaba n’abandi bakora bisanzwe. Ibyo ni byo bigaragaza itandukaniro mu miyoborere.
Perezida Kagame yagiriye inama aba banyeshuri b’iyi kaminuza kwivanamo imvugo ya ‘ntibishoboka’ cyangwa ‘ngomba kujya gushakira ibisubizo ahandi’. Ko mbere na mbere bakagombye kwibaza niba icyo bagamije bagishaka ubundi bakabona kugikora n’ubushobozi bukaboneka.


text:
Ibi Guverineri yabisabye abikorera bo mu Karere ka Rulindo ku gicamunsi cyo kuri uyu wa 04 Ukwakira 2018, ubwo yagiranaga ibiganiro nabo mu cyumba cy’inama cyo mu Murenge wa Base. Muri iyo nama abikorera bo mu Karere ka Rulindo no mu Murenge wa Gashenyi mu Karere ka Gakenke uhana imbibe n’Umurenge wa Base bagaragarijwe igishushanyo mbonera cya Centre ya Base nk’uko cyemejwe n’Inama Njyanama y’Akarere ka Rulindo maze basabwa kuzitabira kugishyira mu bikorwa.
Muri ibyo biganiro, Guverineri Gatabazi yashimiye abikorera uruhare bagira mu iterambere ry’igihugu binyuze mu misoro batanga, mu kazi baha abashomeri n’ibindi bikorwa by’iterambere bagiramo uruhare. Yagize ati : “Nta muntu n’umwe utera inkunga imishahara, ndetse n’amafaranga ya expropriation byose biva mu misoro, amafaranga duhembwa ni mwe muyatanga. Leta y’u Rwanda rero iha agaciro gakomeye abikorera kuko bafite uruhare rukomeye mu bukungu bw’igihugu no mu iterambere.”
Guverineri yasabye abikorera gukorera hamwe bagakora imishinga minini ibyara inyungu ijyanye n’uburyo centre ya Base irimo kwaguka kandi ikagenda itera imbere kubera uruhurirane rw’imihanda ya kaburimbo (umuhanda Kigali-Musanze, Base-Nyagatare na Base-Burera) igiye kuzaba ikikije iyo centre. Guverineri yagize ati : “Iyi mihanda ya kaburimbo igiye kunyura hano mukwiye kuyibyaza umusaruro, kuko abaturutse ahandi ntibakwiye kuza ngo babubakane parking y’ibinyabiziga, ikimoteri, amagorofa n’ibindi bikorwa bibyara inyungu ngo babimure kandi namwe muhari mufite igishoro, nimukorane na banki mwiteze imbere.”
Guverineri kandi yasabye abikorera kurwanya ibiyobyabwenge n’inzoga z’inkorano kuko ibiyobyabwenge bikomeje kwangiza urubyiruko; yabasabye kwirinda kunyereza imisoro no kuyitangira ku gihe, bakirinda gucibwa amande kuko byabasubiza inyuma mu mikorerer yabo. Yasbye abacuruzi kwirinda kugurizanya amafaranga binyuze mri banque Lambert cyangwa urunguzi kuko ubwo buryo butemewe kandi bukaba bugira ingaruka nyinshi ku babukoresha zirimo no kwamburwa amafaranga wakoreye ndetse rimwe na rimwe ugasanga abantu baricana.
Ibiganiro byashojwe abikorera biyemeje gushyira hamwe bagakora imishinga minini ibyara inyungu irimo kubaka ikimoteri, kubaka parking y’ibinyabiziga no kubaka amagorofa y’ubucuruzi (Base complex market).


text:
Kubera inyota yo gushaka gukorera amafaranga
bakiri bato, abana b’abahungu batuye mu nkengero z’ikiyaga cya Kivu mu karere ka
Karongi, benshi bakunze guta amashuri bakigira mu mirimo y’uburobyi.
Kubera inyota yo gushaka gukorera amafaranga
bakiri bato, abana b’abahungu batuye mu nkengero z’ikiyaga cya Kivu mu karere ka
Karongi, benshi bakunze guta amashuri bakigira mu mirimo y’uburobyi.
By Muhire Norbert | Views : 14826 | Kuya 09-29-2016 18:48
Dusengimana Jean Claude, umwana w’umuhungu utuye mu gace kegereye ikiyaga cya Kivu, mu murenge wa Bwishyura mu karere ka Karongi, avuga ko kubera ikibazo cy’ubukene yavuye mu ishuri ahitamo kujya kwikorera uburobyi mu Kivu kugirango yishakire imibereho ndetse anabone amafaranga abe yakwiteza imbere.
Ndori Christopher ushinzwe irangamimerere na notariya mu murenge wa Bwishyura, yashimangiye koko ko bamwe mu bana bata amashuri bakajya mu mihanda no mu burobyi.
Ndori avuga ko nk’ubuyobozi bagerageza kubirwanya, bakora umukwabu wo kugenzura ko hari abana bari mu burobyi batarageza imyaka yo gukora,basanze mu makipe y’abarobyi harimo abana benshi barabahana ariko ubungubu byarashize usibye ko hasigaye mo bacye bananiye ababyeyi ariko iyo babafashe barabahana.
Mu bana 200 bari muri iyi mirimo batagejeje imyaka yo gukoreshwa, ubu hasigaye mo abatarenze 20 kandi na bo ni bamwe bigaga bakuze byabananira bakajya mu burobyi kubera ko basarura aho batabibye bakumva ko batahacika.
Ubuyobozi bw’umurenge wa Bwishyura busaba abana ko bajya mu mashuri bakiga ndetse bigatuma aribyo byanabafasha mu gukora uburobyi bw’ubunyamwuga.
Bitegetsimana Deo umugenzuzi w’umurimo mu karere ka Karongi, yavuze ko hashyizweho gahunda yo gukurikirana abana b’abahungu bata amashuri, hashyirwaho amashuri y’imyuga kandi bashyiraho ingamba zo guhana abakoresha abana imirimo itandukanye nko gukora mu cyayi, mu burobyi n’ibindi.
Umuyobozi w’akarere ka Karongi wungirije ushinzwe imibereho y’abaturage Mukashema Drocella, yavuze ko impamvu zituma bata amashuri ari nyinshi ariko iy’ingenzi ari irari ryo gushaka amafaranga aho bahitamo kujya gukora uburobyi mu kiyaga cya Kivu.
Ubuyobozi bw’akarere ka Karongi buri gukangurira aba bana kwiga kugirango bazabashe gukora neza ibyo bifuza bajijutse.


text:
Akarere ka Gisagara kagiranye amasezerano y’ubufatanye n’umujyi wa Hanchenburg wo mu Ntara ya Rhenanie Palatinat mu gihugu cy’Ubudage ajyanye n’ubuhinzi no guhangana n’ingaruka z’imihindagurikire y’ibihe.
Mayor w’Umujyi wa Hanchenburg, ari kumwe na Vice Mayor ushinzwe imibereho myiza y’abaturage muri uwo mugi bagiriye uruzinduko rw’iminsi 3 mu Karere ka Gisagara kuva Kuri uyu wa 10 Nyakanga 2018 kugeza kuwa 12/07/2018. Baje mu rwego rwo gusura ibikorwa bateramo inkunga Akarere no kuganira ku bikorwa bazatera inkunga mu minsi iri imbere.
Ku munsi wa mbere basuye inteko z’abaturage mu murenge wa Kansi ngo barebe uburyo abanyarwanda bagira uruhare mu miyoborere, kwikemurira ibibazo no gutanga icyerekezo cy’ibyo bifuza mu iterambere ryabo. Basuye kandi ikigo cy’urwunge rw’amashuri rwa Gisagara aho bubatse amashuri n’isomero.
Ku munsi wa kabiri w’urugendo rwabo basuye ahubakwa uruganda rutunganya amasharazi muri nyiramugengeri n’umudugudu w’icyitegererezo byose byubatse mu Murenge wa Mamba, ikigo nderabuzima cya Gikonko, ikigo cy’amashuri cya Gikonko Catholic batera inkunga zo kubaka amashuri basura n’uruganda rw’umuceri rwa Gikonko.
Aho hose banejejwe n’uburyo ibikorwa bateyemo inkunga bifashwe neza kandi bikaba bifasha abagenerwabikorwa mu iterambere n’imibereho myiza byabo. Bishimiye cyane uruganda rw’amashanyarazi rwubakwa Mamba kuko ari icyerekezo cy’iterambere rirambye muri aka Karere no mu gihugu muri rusange.
Basezeranyije ko bagiye gukomeza ubufatanye mu bijyanye n’ubuhinzi no guhangana n’imihindagurikire y’ibihe bikunze kubangamira ubukungu bwacu.
Uru ruzinduko rwabanjirijwe n’ibiganiro byabereye i Kigali muri Serena Hotel kuwa 09 Nyakanga 2018, ubwo Minisitiri w'Ubutegetsi bw'Igihugu Francis Kaboneka yatangizaga ku mugaragara inama ihuza Uturere 6 (Gisagara, Nyamagabe, Ruhango, Ngoma na Karongi) n'imijyi igize Leta ya Rhenanie Palatinat mu gihugu cy'ubudage, ndetse n'ibigo bifitanye umubano na RALGA, igamije kuganira ku bikorwa iyo mijyi n'Uturere ndetse n'ibigo byagiranamo ubufatanye (Jumelage).


text:
Rutagarama Aloys utuye mu murenge wa Remera, Akarere ka Gasabo ashimira cyane Ambasade y’u Rwanda mu Buhinde uburyo yamufashije umugore we amaze kwitabira Imana mu bitaro byo mu Buhinde.
Rutagarama atanga ubuhamya ashima cyane imiyoborere myiza y’u Rwanda, uburyo bukunda abanyarwanda aho bari hose n’uburyo yafashijwe mu byago yagize.
Ati “Dufite ubuyobozi bwiza kandi mujye mubyishimira. Umufasha wanjye amaze kwitaba Imana natangiye kuyoberwa uko mbyifatamo. Mu gihe nari ngishakisha uko ngenza, numvise umukozi wa Ambasade ampamagaye, arankomeza, ambwira ko nshyira umutima hamwe ibisigaye babimfasha.
Byari muri weekend kandi mu Buhinde ntibakora. Ariko bakomeje kunkomeza. Nagiye kureba umuganga watuvuraga ariko nagiye kumugera nsanga kuri Ambasade babahamagaye. Nkiri aho kuri Ambasade bongeye kumpamagara bambwira ko impapuro zisabwa bazibonye.
Nasubiye mu cyumba mu kanya gato numva umuntu arakomanze, nkinguye nsanga ni umupolisi w’umuhinde aje gukora dosiye. Ubundi ninjye wagombaga kujya kuri polisi kandi si hafi yo kwa muganga.
Ntibyatinze kuri Ambasade bambwira ko dosiye zose zikenewe bazibonye kandi bakomeza kunkomeza bambwira ko nshyira umutima hamwe bakomeza kumfasha.
Asaba abanyarwanda bose kwishimira ubuyobozi bwiza bafite bukurikirana abanyarwanda aho bari hose kandi bukabitaho.
Ati “Ubuyobozi bwacu n’abahandi barabukunda. Nta handi wabona ubuyobozi bufasha abantu babwo nk’uko abanyarwanda twitabwaho.”
U Rwanda rwafunguye ambasade mu Buhinde ari iya 58 rufunguye hanze mu 2013. Ambasade y’u Rwanda i New Delhi ni iya 430 muri ambasade ziri mu Buhinde, ikaba iya 174 mu ziri i New Delhi.
Panorama


text:
Inyigisho zo mu itorero zagereranyijwe n’urukingo rurinda intore ibiyobyabwenge no kwiyandarika
Kuri uyu wa Gatandatu tariki ya 06 Mutarama 2018, hirya no hino mu gihugu, hatangijwe Itorero, Inkomezabigwi, itorero rihuriramo abanyeshuri basoje amashuri yisumbuye. I Kigali mu Karere ka Gasabo riri kubera mu ishuri ry’abakobwa ryitwa FAWE GIRLS SCHOOL.
Abanyeshuri bari muri iki kigo baturutse mu mirenge ya Gisozi, Jabana ndetse na Gatsata.
Bazatozwa amasomo atandukanye yiganjemo uburere mboneragihugu, indagagaciro na kirazira by’umuco wa Kinyarwanda ndetse n’imyitozo ngororamubiri.
Visi perezida wa Sena , Gakuba Jeanne d’Arc atangiza iri torero muri Gasabo, yasabye abanyeshuri 900 baryitabiriye ko inyigisho bari bukuremo, zibabera urukingo rubarinda ibiyobyabwenge.
Yagize ati " Inyigisho muzakura muri iri torero zizababere urukingo rubarinda ibiyobyabwenge, ndetse runakumira imyitwarire mibi irimo kwiyandarika, ituma abana b’abakobwa batwara inda z’ indaro".
Raporo y’Inama y’Igihugu y’Abagore mu Rwanda ivuga ko mu mwaka wa 2016 abana b’abakobwa ibihumbi 17 bari hagati y’imyaka 16 na 17 mu gihugu hose, batwaye inda zidateguwe.
Ufitikirezi Cynthia w’imyaka 20, akaba aturuka mu Murenge wa Jabana, ni umwe mu banyeshuri barimo gutozwa indangagaciro za Kinyarwanda, akaba avuga ko azakura ingamba zo kwirinda muri aya masomo.
Yagize ati "Ntabwo benshi twari tuzi ingamba twafata mu kwirinda inda zidateguwe, n’ubwo nari nsanzwe nzi ko ndamutse niyandaritse naba nihesheje isura mbi, ndetse nyihesheje n’umuryango n’igihugu muri rusange".
Umuyobozi w’akarere Gasabo, Rwamurangwa Stephen nawe yakomeje avuga ko aba banyeshuri bitezweho kujya gusubiza ibibazo biri mu muryango nyarwanda, harimo guhanga ibikorerwa mu Rwanda.
Mbere yo gutangira umwaka w’amashuri 2018 ku itariki ya 22 Mutarama, Abanyeshuri barangije amashuri yisumbuye baciye ingando hirya no hino mu gihugu, kugira ngo babanze bategure imyitwarire izabaranga mu mashuri makuru na Kaminuza.
Inkomezabigwi muri Gasabo ziri hirya no hino ku masite atandatu yo muri aka karere, ahahuriye abanyeshuri barenga 4,600.


text:
Salade ya fromage n’ibitunguru
Ibikoresho
Ibitunguru 2
fromage isanzwe (gouda cheese) 1/4
maggi 1
vinaigre ibiyiko 3 binini
mayonaise ikiyiko 1
Uko itegurwa
• Kata ibitungu uduce duhagaze bishyire mu gasorori ubivange na vinaigre
• Bireke iminota 15
• Mu kandi gasorori katiramo fromage uduce duto twa fromage twa mpande enye,
• Fata bya bitunguru ubikure hahandi hari vinaigre, ubivange na fromage mu kandi gasorori
• Shyiramo mayonnaise uvange ikwire hose neza
• Vunguriramo maggi uvange na none
• Yishyire mu frigo ikonje gato mbere yo kuyitegura.
Pamela
photo : google


text:
Kubabara umugongo no kubyimba amaguru ni zimwe mu ngorane umugore utwite ashobora guhura na zo. Ni byiza ko wasobanukirwa byinshi kuri byo kandi ukaba wamenya n’icyakorwa mu gihe umugore ahuye n’izi ngorane mu rwego rwo kumuba hafi cyangwa kumuha ubufasha bw’ibanze.
Nk’uko tubikesha urubuga rwa internet rw’Umuryango Mpuzamahanga wita ku Buzima (OMS), bavuga ko indwara nyinshi zishobora guturuka ku gutwita k’umugore, abagore bagera million 20 ku isi yose barwara indwara zitandukanye kubera gusama. Ndetse kandi abarenga ibihumbi 500 barapfuye mu 1995 bishwe n’inda ndetse barimo no kubyara.
Izi ni zimwe mu ngorane z’uburwayi umugore atwite ashobora guhura na zo:
-Umuvuduko ukabije w’amaraso
-Kugira amaraso make (anemia)
-Kubabara umugongo cyane cyane mu gihembwe cya gatatu cy’inda ,ibi biterwa no guhinduka kwa centre de gravite y’umugore bitewe ni nda iri gukura
-Kwituma impatwe bitewe no kwiyongera k’umusemburo wa progesterone mu maraso, ukamura cyane amazi yo mu biryo, bigatuma imyanda ikomera, ndetse no kwituma bigorana cyane
-Kubyimba amaguru biterwa nuko inda iyo ikura ikanda imitsi ivana amaraso mu maguru
-Kurwara ikirungurira
-Kwigunga nyuma yo kubyara
-Kwihagarika inshuro nyinshi ndetse no infection z’imyanya inyurama inkari
Bumwe mu buryo abagore batwite bakoresha mu kwirinda ko bagerwaho na zimwe muri izi ngaruka harimo gukora imyitozo ngororamubiri ihagije, bituma amaraso atembera neza ndetse imyanda yo mu mubiri ikajya hanze, kurya indyo yuzuye, kwisuzumisha kwa muganga buri gihembwe ndetse no kugana muganga igihe cyose zimwe muri izi ngaruka zikomeye.
Ingorane Umugore Utwite Ashobora Guhura Na zo n'Uburyo bwo Kuzitwararika
Kubabara umugongo no kubyimba amaguru ni zimwe mu ngorane umugore utwite ashobora guhura na zo. Ni byiza ko wasobanukirwa byinshi kuri byo kandi ukaba wamenya n’icyakorwa mu gihe umugore ahuye n’izi ngorane mu rwego rwo kumuba hafi cyangwa kumuha ubufasha bw’ibanze.
Labels: abagore, imyororokere, ubuzima, umugore utwite


text:
UBUZIMA
Akamaro ko kubyina mu buzima bwa muntu
Kubyina biraruhura, biranezeza, birashimisha....ariko si benshi babiha umwanya.Hari ababyina bahaze manyinya, hari ababyina bagize iminsi mikuru abandi bakabikora kuko babona abandi babikora gusa.
Ubushakashatsi butandukanye bwagaragaje ko kubyina ari umwitozo mwiza kandi ukomeye mu buzima bwa muntu, ukaba umuti utishyurwa ushobora gufata igihe cyose ushakiye, ukaba umuti utica.
Twifashishije ibinyamakuru bitandukanye nka Everydayhealth na Healthfitinessrevolution, twagukusanyirije imwe mu mimaro yo kubyina ku buzima bwawe.
Byongera umunezero
Ntawe ubyina ababaye kirazira.N’iyo wari ubabaye ugatangira kubyina, ugenda ubyibagirwa gahoro gahoro,ahari umubabaro hagasimburwa n’ibyishimo.
Binanura imitsi
Uko wiheta wihetura ubyina, niko imitsi yawe iba ibyungukiramo.Ntabwo uba ukibarizwa muri cya cyiciro cy’abarwayi ba za rubagimpande n’ibinya kuko imitsi yawe iba yarambutse.
Bikomeza amagufwa n’ingingo
Nko ku bantu bagize ikibazo cy’imvune no gukomereka, kubyina bifasha mu kongera kwisubiranya kw’amagufwa yatanye kandi bikagufasha guhora ukomeye.Ku bana bagikeneye gukura, bibafasha gukomera mu magufwa n’ingingo.
Ibiryo by’ubwonko
Ubwonko buri mu bice bya mbere by’umubiri wa muntu byungukira mu kubyina.Ibyishimo, ...byose bibonerwa mu kubyina bihera mu bwonko.Ubushakashatsi bwakozwe muri 2016 bugasohorwa mu kanyamakuru Frontiers in Aging Neuroscience, bwagaragaje ko kubyina bifasha abantu bafite ikibazo cyo kwibagirwa nk’abasaza, ubwonko bwabo bukaba mutaraga nkuko bwahoze mu busore.
Kugabanya umubyibuho
Kubyina ni umuti ukomeye wo kurwanya umubyibuho.Mu minota 30 ubyina, uba utwitse calories hagati ya 300-400 kandi tuzi ko nibura gutwika calories 300 ku munsi, bigufasha gutakaza amagarama 4 mu cyumweru.
Birwanya indwara z’umutima, ...
Kubyina bifite akamaro kanini mu kugabanya ibyago byo kurwara indwara z’umutima, umubyibuho ukabije, kongera ubushobozi bw’ibihaha, ..
Biguhuza n’abantu
Akenshi abantu bakunda kubyina ntibabyina bonyine.Bajya ahantu hari umuziki mu ruhame bakabyinana n’abandi.Biguha inshuti nshya kandi bikakuera n’isoko y’ibitekerezo bishya.


text:
Nyarugunga: Ijerekani y’amazi bayiguraga 200 none ubu iri kugura 20
Imiryango irenga 100 yo mu murenge wa Nyarugunga y’abamugariye ku rugamba rwo kubohora igihugu n’abaturage baturanye na bo batishoboye bahawe ivomo ry’amazi meza baruhurwa ibirometero byinshi bakoraga bajya gushaka amazi yo mu gishanga.
Ni ivomo bagezeho ku bufatanye n’umuryango Best Family Rwanda rikaba rikaba ryaratwaye amafaranga arenga miriryoni 6 z’amafaranga y’u Rwanda.
Abaturage batishoboye ndetse n’imwe mu miryango y’abamugariye ku rugamba batuye mu mudugudu wa Kibaya no mu nkengero zawo mu murenge wa Nyarugunga muri Kicukiro, bavuga ko batashoboraga kubona amafaranga yo kugura amazi meza, bikabasaba gukora urugendo rurerure bajya kuvoma amazi y’ibirohwa.
Mbabazi Bernadette yagize ati “Twavomaga mu gishanga cya DIGI abana bakarwara inzoka natwe za amibe zikatwibasira. Abayobozi batubuzaga kuyavoma ariko tukihisha tukabikora kuko ntitwashoboraga kubona amafaranga yo kugura amazi meza kuko ijerekani imwe igura 200, byagera mu gihe cy’Icyi ikagura 400."
Umuyobozi w’umuryango Best Family Rwanda, Rwagasore Jean Claude, avuga ko nyuma yo kubona bene iki kibazo bahise bafata iya mbere ngo bafashe aba baturage kubona amazi meza, aho gutanga amafaranga 200 bakajya batanga 20 gusa na yo azafasha mu gukora isuku, gucunga umutekano no kuyareberera.
Yagize ati “Twabahaye amazi menshi kandi meza kuko bayabonaga abahenze , hari abana barwaraga indwara z’isuku nke, bamwe bagakererwa amashuri kubera kujya gushaka amazi, ubu turizera ko ubuzima bwabo bugiye kumera neza”.
Rwagasore avuga ko ari igikorwa kizafasha leta mu kugumya guteza imbere abaturage mu bufatanye buhoraho.
Best Family Rwanda ni umuryango watangiye wita ku miryango y’abasirikare bamugariye ku rugamba babohora igihugu.
Nyamara bikaba byarabaye ngombwa ko banareba ku miryango ibakikije itifashije, bakaba bafasha iyo miryango mu burere bw’abana babo barenga 100, babagenera ibikoresho by’ishuri, ibibatunga n’ibikorwa by’amajyambere nk’iri vomo bahaye abaturage.


text:
Paul Kagame (2000 – ?) : Igice cya 2
Ubushize twarangije tuvuga ko ntawakomeza kurondora amakosa ya Paul Kagame rimwe ku rindi ngo azayarangize kubera ko ameze nk’ibidomo byo ku ruhu rw’ingwe cyangwa rw’imondo. Ibyiza ni uko twasuzuma impamvu akora ayo makosa.
Hari impamvu 2 zibimutera, kandi izo mpamvu zombi zikuzuzanya. Iyambere ni imyumvire mibi y’amateka y’u Rwanda, uwashaka ndetse yavuga ko ari ukutayamenya. Impamvu ya 2 ni irondakoko rikaze ryamuzonze.
Amateka y’u Rwanda Paul Kagame azi ni ayo yabwiriwe mu nkambi z’impunzi nka Nakivale muri Uganda n’ahandi. Ayo mateka ni yo yamize bunguri, ntayandi ashaka kumva. Muri make bamubwiye ko ingoma ya cyami yari nziza cyane. Oya, ingoma ya cyami yari mbi cyane ! Umutekano muke, imvururu, imidugararo n’ubwicanyi byaranze ihirima ryayo byatewe n’abari bayikomeyeho. Bashakaga kwica Abanyarwanda ndetse n’abanyamahanga basabaga ku neza ko akarengane kayirangaga karangira cyangwa se nibura kakagabanuka. Ibyo Paul Kagame ntabikozwa, ntashaka kubyumva. Bamubwiye kandi ko icyakiza u Rwanda ari ukugarura ingoma imeze nk’iya cyami. Noneho yazanye iyirusha ubukana n’ubugome. Mu by’ukuri, uko kutamenya kujyanye n’imyumvire mibi y’amateka y’u Rwanda ni urwitwazo no kunangira kuko Paul Kagame atabuze abantu bamubwira ko yibeshya.
Impamvu nyakuri imutera gukora amahano yose akorera u Rwanda n’Abanyarwanda ni irondakoko ryamurenze. Mu mutwe wa Paul Kagame u Rwanda ni urw’Abatutsi. Abahutu n’Abatwa nabo bashobora kuba ari Abanyarwanda, ariko ntibafite uburenganzira kimwe n’ubw’Abatutsi (“Tous les animaux sont égaux, mais certains animaux sont plus égaux que les autres” par Georges Orwell in La ferme des animaux). Aha rero, hari uwaherako atera urutoki hejuru, agasaba ijambo, akarihabwa maze akavuga ngo “ariko no ku ngoma ya Kayibanda n’iya Habyarimana hari irondakoko ryigaragarizaga mu iringaniza”. Ibyo kwaba ugusamira ibintu hejuru no kubitwara ruburiki. Reka tubive imuzingo, hanyuma tuze kugaruka ku irondakoko ritera Paul Kagame gukora amahano yose akora.
Ku ngoma ya cyami n’iya gikolonize, n’iryo ringaniza ntiryabagaho. Byose byari iby’Abatutsi, icyakora Abahutu n’Abatwa bamwe, ariko bake cyane (imbuzakurahira) bakabona utuvungukira. Abatutsi bakamirwaga n’ingoma ya cyami bumvaga icyo atari ikibazo kuberako “Abahutu n’Abatwa atari abantu, atari Abanyarwanda kimwe n’Abatutsi”.
Hagamijwe gukosora ibyari byaragoretswe n’uko kwikubira kuzuye, ingingo ya 5 y’itegekonshinga rya mbere rya repubulika y’u Rwanda ryo ku wa 28 Mutarama 1961 yaravugaga iti : “Abanyarwanda bose barareshya hatitawe ku ibara ry’uruhu, ku bwoko cyangwa ku idini”. Ku Batutsi b’intagondwa, ibivugwa muri iyi ngingo byari amahano, ryari ishyano riguye, ijuru ryari ribituye hejuru. Nibwo bamwe, barimo na Rutagambwa, ise wa Paul Kagame, biyemeje kuva mu Rwanda. Nyamara ntawari ubakozeho.
Hagamijwe gukosora ibyari byaragoretswe n’uko kwikubira kuzuye, igika cya nyuma cy’ingingo ya 6 y’itegekonshinga rya mbere rya repubulika y’u Rwanda ryo ku wa 28 Mutarama 1961 cyagiraga kiti : “Abanyarwanda bose bafite uburenganzira bwo kwiga. Icyakora azafungwa cyangwa agwatirwe amashuri yose atazubahiriza iringaniza ry’amoko y’abaturage” (Tous les Banyarwanda sans distinction ont accès aux écoles ; mais pourront être fermées ou réquisitionnées les écoles dont le pourcentage de fréquentation ne répondra pas à la répartition ethnique de la population). Ku iringaniza ry’amoko, ingoma ya Habyarimana izongeraho iry’uturere. Ibi bigasobanura ko atari Abatutsi gusa babangamiwe n’iringaniza. Abahutu bose barahezwaga ku ngoma ya cyami na gikolonize, abo mu majyaruguru bahamya ko baryamirwaga ku ngoma ya Kayibanda, abo mu majyepfo no hagati bakavuga ko baryamirwaga ku ya Habyarimana.
Mu mateka y’ibihugu byose byo ku isi, igihe cyose agatsiko k’abantu bake, kaba gashingiye ku bwoko, ku karere cyangwa ku kindi kintu, karyamiraga abasigaye bose, ako karengane kagiye gatera umwuka mubi n’isuburinamo. Ku rundi ruhande, ubwikanyize bw’abitwa ba “nyamwinshi” naryo ryagiye ritera umwuka mubi n’isubiranamo. Kuva isi yaremwa kugeza n’ubu no mu bihugu byateye imbere mu bukungu, muri demokarasi n’iyubahiriza ry’ikiremwamuntu, umuti wo gukemura ayo makimbirane wabaye iringaniza rikozwe neza. Abagenda cyangwa ababa i Burayi, Amerika ya ruguru, Australia n’ahandi barabibona.
Ibibi birarutana n’ibyiza bikarutana. “Aho umwaga utari, uruhu rw’imbaragasa rwisasira batatu”. Ariko ahantu nko mu Rwanda hamye harangwa n’umwaga, iringaniza rikoze neza ripfa kuruta ukwikubira nk’ukwariho ku ngoma ya cyami na gikolonize, none ingoma ya Paul Kagame ikaba yarakugaruye. Ariko ikibiruta byose ni uguha abenegihugu bose amahirwe angana hatitawe ku karere, ku moko, ku idini, ku gitsina, ku ibara ry,uruhu …., ugaragaje ubushobozi kurusha abandi (méritocratie) akaba ari we ukataza mu myigire, mu kazi no mu buyobozi. Ibi rero Paul Kagame ntashobora kubyemera kubera irondakoko ryamurenze, akaba ari ryo tugiye kuganiraho.
Kwikunda no kwikubira biba muri kamere muntu. Bishobora no gutuma umuntu yiba, ariko yafatwa akemera ko yakoze ikosa, ndetse bikamutera n’isoni. Ushinzwe ibya rubanda ashobora kubifata akabiharira abo bahuje ubwoko gusa. Iryo ni irondakoko ryo mu rwego rworoheje. Uwabikoze ashobora kwemera ko yakoze ikosa koko. Irondakoko ryo mu rwego rwo hejuru, ari naryo ryazonze Paul Kagame ni irigira riti : “Twe turuta abandi, ntaho duhuriye. Kubaheeza, kubacura bufuni na buhoro ndetse no kubica ni uburenganzira, bikaba n’inshingano tugomba kurangiza”.
Ni iryo rondakoko Abanyaburayi n’Abarabu bari bafite igihe bajyaga muri Afurika, bagahiga Abirabura bunyamaswa, abo bafashe bakiri bazima bakabajyana bunyago, bakajya kubagira abacakara. Ni iryo rondakoko Adolf Hitler n’abaNazi bari bafite mu Budage. Ni iryo rondakoko (apartheid) Gashakabuhake yari afite muri Afurika y’Epfo kugeza mu w’1994. Ni iryo rondakoko ryariho mu Rwanda ku ngoma ya cyami, ryakomeje no kubaho igihe cya gikolonize nk’uko tuzabibona mu minsi iri imbere dusuzuma amakosa abami ba nyuma b’u Rwanda bakoze. Ni iryo rondakoko Paul Kagame yagaruye. Kuri we, si ikosa, ahubwo niko bigomba kugenda. Abazonzwe n’iryo rondakoko ntibatinya no gutuka Imana bavuga ko nayo ari ko ibishaka, ko ahubwo ari nayo yabitegetse. Kimwe mu byo bahora barota ni uko abo mu bwoko “butatowe n’Imana bapfa bagashira, bagaha rugari abo mu bwoko bwatowe”.
Paul Kagame yagaragaje kenshi mu mvugo no mu ngiro ko yazonzwe na bene iryo rondakoko. Amakosa ryamukoresheje, ntawayarondora ngo ayarangize : gukora ku buryo amasezerano y’Arusha adashyirwa mu bikorwa kandi yarageneraga FPR imyanya ikabije kuba myinshi mu ngamba zose z’ubuyobozi bw’igihugu, kwica perezida Habyarimana kandi Abatutsi bashyira mu gaciro bari bamuburiye ko atari ngombwa, ko ahubwo bishobora kubyara ingaruka mbi cyane ; kubuza leta yari iyobowe na Bwana Faustin Twagiramungu gukora ; gufunga no kwica umubare munini ushoboka w’Abahutu cyane cyane hagati ya 1994 na 2000 ; kurandura imyaka y’abahinzi, gusenya amazu y’abakene ; guhamya ko Abahutu bose, ababayeho n’abazavuka, ari abicanyi, bityo akaba agomba kubatanga akabica ; kutagira imfungwa n’imwe agirira imbabazi ku minsi mikuru nk’iy’imyak 50 y’ubwigenge cg. 25 ya FPR-Inkotanyi ; kuroga urubyiruko arucengezamo irondakoko rye ; guheza mu munyururu imfungwa zarangije ibihano byazo…. n’ibindi byinshi cyane.
Umwanzuro
Noneho arashaka na manda ya 3 kugirango azabone igihe cyo “kujaja na bwa busa bwari busigaye”. Umugabo udafashe “asaba uwo yimye”. Koko Paul Kagame, n’ibibi yakoreye abaturage b’Abanyarwanda, agatinyuka akavuga ngo nibo bifuza ko akomeza kubayobora ? Ubu se “amaherezo azaba ayahe ?”, mugani wa wa musazi wagize ati “ubu se ko bucya bukira, amaherezo azaba ayahe ?” “Nta joro ridacya, nta n’imvura idahita”. Na Adolf Hitler yaratsinzwe, na politiki ya gashakabuhake muri Afurika y’Epfo yagiye nk’ifuni iheze. Icyakora hagombye ibitambo byinshi. Nyuma y’Abanyarwanda bapfuye kuva mu w’1990 kugeza ubu kandi bishwe n’abandi Banyarwanda, si ngombwa ko amaraso yongera kumeneka kugirango Paul Kagame yisubireho. Byonyine ashyikiranye n’abatavuga rumwe na we, yaba ari intambwe nziza ya mbere. Arebye abantu yizera, akabasaba kumugira inama kandi akabizeza ko atari bubice nibamubwira ukuri kutamushimishije, nabwo yaba akoze. Abanyarwanda bakeneye umukuru w’igihugu bareba, bumva bakavuga bati : “Uriya koko ni uwacu twese. Si uw’Abahutu, Abatutsi cyangwa Abatwa gusa, ni uwacu twese”.
Jean De Dieu Musemakweli
BIRACYAZA…


text:
Ex-FAR barenga ibihumbi 15 bishyikirije Inkotanyi
Mu biganiro Komisiyo yo kurwanya Jenoside CNLG irimo guha abaturage, hatangajwe uburyo Ingabo zari iza FPR-Inkotanyi zitarwanyaga umuntu utazisagariye.
Umunyamabanga Mukuru muri Sena y’u Rwanda, Sostene Cyitatire uri mu batanga ibiganiro bya CNLG yasobanuye ko ibyo biganiro biri mu rwego rwo kwamagana ibyaha by’Intambara bishinjwa ingabo zari iza FPR-Inkotanyi.
Avuga ko aba ex-FAR barambitse intwaro hasi bakishyikiriza Inkotanyi bagera ku bihumbi 15, kandi ko uyu mubare ari wo Habyarimana yavugaga ko afite nk’Ingabo z’Igihugu zose.
Yagize ati ”Mu masezerano ya Arusha bavugaga ko bafite ingabo ibihumbi 15, ariko si byo kuko uwo mubare twari tumaze kuwakira duhereye muri 1995 kugera muri za 2.000 ubwo abanyuma barimo ba Rwarakabije bazaga.”
Asobanura ko kuba Inkotanyi zarakiraga ababaga bari ku ruhande ruzirwanya, ari kimwe mu bikuraho ibirego bizishinja ibyaha by’intambara n’ibindi byibasiye inyoko muntu.
Ati ”Ni ukutamenya gutandukanya ibintu kuko ingabo za ex-FAR zashyiraga imbere Interahamwe, kandi izo nterahamwe zikagenda zitwaje intwaro.
“Ku ruhande rwa FPR-Inkotanyi, umuntu wese ufite ikirwanisho (intwaro) n’ubwo yaba atambaye umwenda wa gisirikare aba yiyemeje kwitwara gisirikare.”
Hari bamwe mu banyamuryango ba FPR-Inkotanyi bavuga ko Habyarimana yari amaze kugira abasirikare barenga ibihumbi 42 hatabariwemo Interahamwe.
Intumwa za CNLG zahawe gusobanurira abaturage muri iki gihe cy’icyunamo uko bakwiriye gutandukanya ibyaha bya Jenoside, iby’intambara n’ibyibasiye inyoko muntu, hashingiwe ku mateka y’urugamba rw’Inkotanyi.
Izi ntumwa zikavuga ko Leta y’u Rwanda yahagurukiye kurwanya ibi byaha byose ihereye ku ishyirwaho ry’amategeko abikumira no kuba yarashyize umukono ku masezerano mpuzamahanga anyuranye ajyanye no guha umuntu agaciro.
Ibitekerezo ( 3 )
nukuri nibiza ko abobanyarwanda barinyeshyamba’batah
banyarwanda bavandimwe
mbanje kubihanganisha
nkabasaba abantubadashaka
kuvuga ukwibintubiri
bagashaka gukomeza
kugoreka amateka
tubarwanye
twivuyinyuma
murakoze
Ikibabaje nuko Ex-FAR yitwaga ko yarwaniraga igihugu,nyamara yararwaniraga inyungu z’abantu bamwe.Ntabwo abenegihugu bakwiye kurwana,ahubwo bakwiye gukundana nkuko Yesu yasize abisabye abakristu.Iyi si ifite ibibazo kubera ko abantu banga kumvira amahame dusanga muli bible.Ahantu henshi muli bible,imana itubuza kurwana,ahubwo tugakundana.Iyo dukurikiza ayo mahame,nta ntambara na genocide byari kuba.Nta FPR cyangwa MRND byali kubaho.Nta nubwo abantu bali guhunga muli 1959,1961,1973 na 1994.
Reba intambara zuzuye mu isi.Nukubera ko bible bayikuba na zero.Imana yaduhaye bible igirango idufashe kubana neza kandi tugire amahoro asesuye.Mumbabarire mwese musome Yesaya 48:17,18.Nubwo abantu batita kuli bible nyamara bayitunze,niho hali ibisubizo by’ibibazo byose isi ifite.Nihagire umpa ikibazo bible idashobora gukemura,ndamusubiza vuba.


text:
Amazina yiswe n’ababyeyi ni Barbara Teta ukoresha Babo nk’amazina ye y’ubuhanzi. Yavutse kuri Maman w’umunyarwanda na Papa w’umudage ariko we akunda cyane kwitwa umunyarwanda kuko ari cyo gihugu yavukiyemo akanagikuriramo.
Babo afite imyaka 16, mu mezi 2 azaba yujuje imyaka 17. Amaze gukora indirimbo 5 zirimo ‘Ich Liebe Dich’ soma (Ishiribaedishi) yakoranye na Urban Boy, ‘I Want You Back’. ‘U rwa Gasabo’ n’izindi. Mu muziki we afashwa cyane na nyina ndetse n’umuhanzi witwa M Izzle mu byo kumenyekanisha ibihangano bye.
Ubwo Urban Boys bari bakiri 3 bakoranye indirimbo na Babo yitwa 'Ich Liebe Dich'
Babo aganira na Inyarwanda.com yagize ati: “M Izzle ni inshuti yanjye magara, aramfasha cyane kumenyekanisha ibihangano byanjye. Sinzi aho njyewe naba ndi ntafite M Izzle ngo amfashe pe! Ndamushimira cyane kumfasha, n’iyo nazaba umustar ugeze he sinshobora kwibagirwa M Izzle na gato kuko turakorana cyane.”
Babo ashimira cyane uyu musore M Izzle ku bufasha amuha
Babo yadutangarije ko akunda gukora indirimbo z’urukundo kuko ari zo agira inspiration yazo, ndetse anadusobanurira ku ndirimbo ye nshya ‘My Baby Boo’ n’ubwo nta mukunzi aragira. Yagize ati: “Indirimbo My Baby Boo ni indirimbo irimo urukundo cyane, mba mvuga ko ntashaka amafaranga, ibintu byose, uwo nshaka ari we gusa, ntashaka kumusiga no kumubura na gato. Indirimbo nkora ziba ziri mu ndimi zitandukanye kugira ngo bifashe inshuti n’abavandimwe banjye kumva ubutumwa buri mu ndirimbo nakoze kandi indirimbo ibe mpuzamahanga.” Babo ari kwiga mu Budage ndetse agakunda no gukina umupira cyane.
Babo yashyize hanze indirimbo y'urukundo yise 'My Baby Boo'
Kanda Hano wumve indirimbo 'My Baby Boo' ya Babo


text:
Gisage Michel
- RWANDA: IKIBI CY’UMUHUTU, KUTIYUMANGANYA.September 10, 2014
Ndakwibasiye muhutu Wowe ubonwa nk’umwe Mubafite urufunguzo Rw’amahoro mu gihugu cy’u Rwanda. 5. Ndakuzindukiye, ngukeneyeho umuganda Sigaho wikwinangira, ngo uterereyo utwatsi Urakenewe sintera imigaryo. Ariko rero mubyeyi cg muvandimwe Kugira ngo umusanzu wawe ugire akamaro 10. Hari ibyo ukwiye kumenya, ukabyitaho rwose. Birakwiye ko uhindura imyumvire Wibutse imbaga y’abaturage Bazi ko ubarebera aho batareba Kandi ubagerera aho batagera 15.Ukanabavuganira aho batabumva. Iyo mbaga mvuga si abo muvukana Si abo musangiye ubwoko unyumve neza . Niba utumva ubutumwa bwawe Ko ari uguhagararira abaturage bose 20. Abanyagihugu n’abanyamahanga Umusanzu wawe ntacyo uri bunyungure Nta n’icyo ushobora kumarira igihugu! Inyungu z’igihugu zumve neza Maze nushaka kujya mu bazihagarariye 25.Uzaziteze imbere Maze unarinde ubusugire bwazo. Inyungu z’igihugu Si ukuzamura abo muvukana Muhuje se isano cg inyungu runaka 30. Inyungu ... Read More »
- RWANDA: RAGIRA INTAMA ZANJYE.June 7, 2014
Ragira intama zanjye mwungeri Ragira intama zanjye mwungeri Ragira intama zanjye wowe Wowe ushaka kuzibeta Ufunga amaso ngo utabona Utabona akababaro kazo Wiziba amatwi ngo utumva Utumva kubogoza kwazo Imbyeyi zabaye iminanu Abana barashushwa Umushumba wazishimuse Yagambiriye kutazikenura Dore azikubita ubutitsa Akazibuza epfo na ruguru Ntazimenyera urwuri rutoshye N’amazi y’urubogobogo Mu gihe amata yazo Buri gitondo atayatangwaho Akarumanza abana Baguye umudari abareba! Yewe mwungeri wanjye Niba unkunda koko Wandagiriye intama! Ko wirirwa uvuga hose Ko unkunda kurusha abandi Ko icyo ugamije nta kindi Ari ukunyitangira rwose None uri he ? Uri he? Ko nakureze nkagukuza Ugasoreka ukaba umugabo Inyiturano yawe ni iyihe? Niba unkunda koko Ndagirira intama ndakwinginze Nta kindi ngusabye rwose. Aho kuziba bugufi Warazihunze ujya iyo gihera Ngo hato umushimusi Atazaguca iryera akakwiyicira! Ikibabaje n’aho wirukiye Ntacyo ukora ngo uzirwaneho Ahubwo uzitesha umutwe Kandi uzi ko Rushimusi Adatuma zihwema Ngo zigoheke nibura idakika Dore icyo nkugaya cyane Ukeka ko icumbi urimo uri iwawe Ukitwara nk’uwasohoye rwose Uwarangije gukira agakinga! Uribeshya wa mupfu we Umupfapfa wigiye ubusa Mbese naruhiye ... Read More »


text:
Ubushobozi dufite ubu nta mwanzi wadukandiraho – Perezida Kagame
Perezida wa Repubulika Paul Kagame yatangaje ko aho u Rwanda rugeze ubu rufite ubushobozi rwakoresha kugira ngo rugere ku ntego rwiyemeje.
Yabitangaje kuri uyu wa kane tariki ya 13 Nyakanga 2017, ubwo yasozaga itorero ry’Indangamirwa icyiciro cya 10 ryaberaga i Gabiro mu Karere ka Gatsibo.
Mu kiganiro yegejeje ku ntore 523 zashoje iryo torero, yavuze ko amasomo u Rwanda rwanyuzemo ruyubakiraho bigatuma rugira ubushobozi mu bintu bitandukanye.
Agira ati “Ubushobozi dufite ubu, ni inzira murimo yo kubumenya kandi yo kubwongera ariko turabufite rwose. Ubushobozi burahari nta mwanzi wadukandiraho. Ntabwo bishoboka. Uwatuzanaho ibibazo yatugiriraho ibyago rwose.
Biriya mujya mwumva, intambara yo kuvuga yo ntabwo tuzi kuyirwana. Na bariya bandi bazi kuvuga niba hari aho bibageza, ubwo tuzaba tureba.”
Perezida Kagame akomeza avuga ko icyo u Rwanda rushyize imbere ari ukwiyubaka kugira ngo Abanyarwanda bagere ku iterambere.
Agira ati “Igihugu cyacu gishaka wiyubaka, turubaka igihugu cyacu, ntawe dusagarira, ntawe tuzanaho amatiku, ntawe dutera ibibazo.”
Yakomeje abwira Indangamirwa gukomeza gukora cyane baharanira ko u Rwanda n’abarutuye barushaho gutera imbere kuko bafite ubushake n’uburyo.
Agira ati “Buri Munyarwanda ushoboye agomba kugira umusanzu atanga ujyanye n’ubumwe n’umutekano. Twese tugashyira hamwe.”
Ibitekerezo ( 3 )
Imana irikumwe naba nyaRwanda iteka!ryose,..ubushake nubushobozi..kumutima.....nyakubahwa..ni intwari iriho Mandi izahoraho mumateka...he’s my role model


text:
Category: INKURU Z’AMAMAZA
KFTV yatanze amahirwe yo kwiga ku buntu ubumenyingiro buzafasha abenshi kwihangira imirimo
Nov 11, 2017
Imyugangiro ni kimwe mu bintu biri guhesha urubyiriko imibereho myiza rwaba urwarangije kwiga ntirubone akazi cyangwa urutaragize amahirwe yo kwiga nkuko bigenda...
Quelque part bar & Restaurant yatangije uburyo bushya mu kudabagiza abayigana
Oct 09, 2017
Mu gihe abenshi bagira imirimo bakajya ku meza batinze abandi bakabwirirwa hakaba n’abategura ubukwe n’ibirori nanone bakananizwa no kubona amafunguro,ibinyobwa,...
Iyibutse ibihe byiza n’umubabaro wigeze mu buzima ubifashijwe na Kigalistar tuguhe amafoto na video
Sep 28, 2017
Uko iminsi yicuma niko abanyarwanda barushaho kwishimira ibyiza bagezeho bakanabisangira n’inshuti n’imiryango yabo,Kigalistar twatangije uburyo bwo kurushaho...
Gana Quelque Part Bar& Restaurant wakirwe nk’umwami utahe wishimye
Sep 25, 2017
Nyuma yo kubagezaho ibinyobwa n’ibiribwa biteguye neza,Quelque Part Bar& Restaurant yadabagije abayigana bari gutegura ibirori bitandukanye bashyiriweho impano...


text:
hari igihe umuntu ava ku kazi ananiwe agasanga abakozi batashyize ku murongo ibyo abategerejeho bigatera kubatonganya, ndetse abakozi bashaka kwisobanura ugasanga utabyumva , bityo bikaba byanavamo kuvugana nabi. Kugira ngo twirinde izo ntonganya rero, inama zikurikira zadufasha :
Kumusobanurira uko imirimo ikorwa neza : ni byiza kumubwira uko iwawe ibintu bikorwa dore ka hari igihe aba yarabaye aho bikorwa ukundi. Ku bijyanye n’imirimo y’umukozi wo mu gikoni, umubwira ibyo ashinzwe buri munsi n’ibyo ashinzwe kabiri cyangwa gatatu mu cyumweru .
Urugero:Buri munsi agomba gukora isuku (gukoropa, guhanagura umukungugu, koza douches,gukubura hanze, koza ibyombo, gukuba amasafuriya,n’ibindi byose bijyanye n’isuku).
Buri munsi agomba guteka (igikoma n’icyayi mu gitondo) : cyangwa se nyuma yo guhisha amafunguro ya ni mugoroba, gutegura amafunguro yo ku manywa hakiri kare ku buryo saa saba,13h, tuba turangije gufungura, gutegura amafunguro ya nimugoroba kuburyo saa mbili,20h,tuba turangije gufungura,n’ibindi), Mu cyumweru, umukozi akamenya ko agomba kujya amesa 1 cyangwa 2 ; Kuwa gatanu akamenya ko azasekura isombe,n’ibindi.
Ku bijyanye n’imirimo y’umukozi urera abana. Nawe icyangombwa cyane ni ukugira gahunda kandi umukoresha we niwe ubimufashamo : Kumenya igihe abana bagomba gufata ifunguro rya mu gitondo( break fast) , isaha yo kuboza, icyo kubagaburira saa yine, bafungura ryari ku manywa, isaha abana baryamira ku manywa na nimugoraba, n’ibindi.
Iyo umaze kumubwira ibijyanye n’imibereho y’abana umutoza n’ibijyanye n’isuku y’ibyumba by’abana n’isuku y’imyambaro yabo : urugero Buri munsi agomba gukora isuku mu cyumba (gukoropa,ugasasa,ugahanagura umukungugu,n’ibindi.) ; urugero Abana baryama mu mashuka inshuro 2 gusa, Abana bambara imyenda yo kurarana 2 gusa, Abana ntibambara imyenda idateye ipasi ; n’ibindi
Gutegura gahunda ihoraho (horaire) ijyanye n’amafunguro ya buri munsi, ku buryo we asabwa kureba gusa ikidahari mu bigomba gutegurwa ejo.
Hatabaye gahunda, biba byiza iyo abagore biiyibukije mbere yo kujya ku kazi bagatanga gahunda y’ibitegurwa saa sita na nijoro. Iyo hatabaye gahunda niho uzasanga hateguwe ibidakwiye ugatera amahane kandi washoboraga kubyirinda.
Kubaza umukozi witonze mu gihe yakosheje : Umukozi ashobora gukosa nkuko nawe bijya bikubaho ariko niba bimubaye ntibibe ishyano cyangwa se igitangaza bituma usakuza,itonde umubaze neza ndetse umubwire neza.
Urinde gutangira kumubwira amakosa ukigera mu rugo : hari igihe uba ukinjira mu rugo ukabona ko hadakubuye utaranasuhuza, si byiza guhita aribyo ubaza ako kanya. Banza usuhuze ubabaze uko biriwe, uko abana bameze. Ibyo uze kubishakira umwanya. Kuko n’ubwo akenshi ijisho ribona ibitakozwe, haba hari n’ibindi byinshi byakozwe.
Kumubwira gukora icyo atakoze nta kindi urengejeho : urugero niba usanze hari ibikoresho bitogeje, aho gutongana umubaza impamvu atabikoze, ukamuhamagara ukamubwira kubikora nta kindi urengejeho
Kugira igihe muhura mukaganira n’abakozi : ugomba kugira igihe mukora inama mutuje nta gutongana ukabashimira ibyo ubona bakora neza ukabanabawira nk’ikosa ubona abtangiye gusubiramo kenshi, unababaza nabo niba nta kibazo bafitemu kazi cyangwa hagati y’abo nk’abakozi.
Ibintu 6 byagufasha kwirinda intonganya za buri munsi n’umukozi
hari igihe umuntu ava ku kazi ananiwe agasanga abakozi batashyize ku murongo ibyo abategerejeho bigatera kubatonganya, ndetse abakozi bashaka kwisobanura ugasanga utabyumva , bityo bikaba byanavamo kuvugana nabi. Kugira ngo twirinde izo ntonganya rero, inama zikurikira zadufasha :
Labels: umuryango


text:
Patoranking yishimiye abanya-Kigali nubwo yabaririmbiye kuri CD
Patoranking, umuririmbyi wo muri Nigeria wari utegerejwe n’abatari bake mu iserukiramuco rya KigaliUp! yageze ku rubyiniro aririmbira kuri CD kandi abandi baririmbaga “Live”.
Patoranking niwe waririmbye bwa nyuma mu gitaramo cy’umunsi wa mbere wa KigaliUp!, cyabaye ku wa gatandatu tariki ya 19 Kanama 2017.
Abahanzi bamubanjirije barimo King James, Israel Mbonyi, Soleil Laurent na Ismael Lo bose baririmbye bacurangirwa imbonankubone (Live) ibintu byashimishije cyane abitabiriye icyo gitaramo.
Gusa ariko bamwe baje gutungurwa n’uburyo Patoranking wari utegerejwe n’abatari bake yageze ku rubyiniro akaririmbira kuri CD, ntawe umucurangira uretse DJ wamufasha kuvangavanga imiziki ye.
Yaririmbye indirimbo zitandukanye zirimo iyitwa “My Woman, My Everything ”, yaririmbye ubwo umukobwa w’umunyarwanda yamusangaga ku rubyiniro.
Hashize umwanya munini Patoranking ari kumwe n’uwo mukobwa ku rubyiniro bigera aho uwo muririmbyi akuramo ingofero n’ishati abiha uwo mukobwa anamuha amadarubindi.
Nyuma yaho nibwo yahise asezera abari bitabiriye icyo gitaramo avuga ko azagaruka i Kigali noneho azanye n’itsinda rye rimucurangira.
Agira ati “Nzagaruka i Kigali! Ningaruka nzazana n’itsinda ryanjye ryose atari jye gusa. Mwakoze cyane mwese kuza.”
Byagaragaraga ko uyu muhanzi yishimiye Kigali. Usibye kuba yabibwiye abari bitabiriye icyo gitaramo, yanabinyujije ku rubuga rwe rwa Twitter.
Thank you Kigali for the Love ❤❤❤❤ Asante Sana 🙏
— PATORANKING (@patorankingfire) August 19, 2017
Muri rusange igitaramo cy’umunsi wa mbere wa Kigali Up! Cyishimiwe nubwo hari aho byageze imvura ikagwa.
King James na Israel Mbonyi ubwo baririmbaga, hagwaga imvura nyinshi bituma abafana babo bajya kugama. Ibyo ariko ntibyabujije ko hari abemera imvura ikabanyagira ariko bakareba abahanzi bakunda.
Soleil Laurent, umuririmbyi wo muri Amerika nawe waririmbye KigaliUp!, yagaragaje ubuhanga mu gucuranga gitari ye.
Yakurikiwe n’umuririmbyi Ismael Lo wishimiwe cyane kuburyo abakunzi be bamufashaga kuririmba indirimbo ze ndetse bakanaganira ari nako bamusaba indirimbo.
Ismael Lo ntiyagaragaje ubuhanga mu kuririmba ahubwo yanagaragaje ko ibyuma bya muzika hafi ya byose abizi kuko uko yaririmbaga ni nako yasubiraga inyuma akagenda akina buri cyuma cya muzika cyari kiri ahongaho.


text:
IMIKINO
Haiti: Abapolisi b’u Rwanda batanze ikiganiro ku muganda
Abapolisi b’u Rwanda bari mu butumwa bw’amahoro bw’Umuryango w’Abibumbye mu gihugu cya Haïti (Mission des Nations Unies pour l’appui à la justice en Haïti) bakorera mu Ntara ya Grande Anse , ku wa 28 Ukwakira uyu mwaka bifatanyije n’abaturage batuye muri Zone 2, yo muri Komini ya Jeremie mu gikorwa cy’umuganda wo gusibura no gutunganya umuhanda ureshya na kilometero n’igice wari wangijwe n’ibiza by’imvura; maze iboneraho kubaganiriza no kubasobanurira akamaro k’umuganda.
Mu ijambo yagejeje ku magana y’abatugare bawitabiriye,uwari uyoboye Abapolisi b’u Rwanda bitabiriye icyo gikorwa, Chief Supt. Eric Mushayija yababwiye ko umuganda ari bumwe mu buryo bwo kwishakamo ibisubizo ku bibazo bimwe na bimwe biba byugarije igihugu n’abagituye.
Yagize ati: "Umutungo w’ibanze w’igihugu ni abaturage bacyo. Namwe rero iterambere rirambye ry’icyanyu riri mu maboko yanyu; kandi kugira ngo mubigereho murasabwa kugira intego, igenamigambi ry’ibikorwa by’ingenzi, gukora cyane, gufatanya; kandi mukagikunda. Abashyize hamwe bagamije inyungu rusange nta kibananira. Umuganda ni igikorwa cyiza cy’ubufatanye kigamije iterambere kuko abantu bahura bagakora igikorwa gifitiye inyungu igihugu n’abagituye."
CSP Mushayija yasabye abo baturage gukomeza gukorana neza n’Abapolisi bari mu butumwa bw’amahoro mu gihugu cyabo kugira ngo umutekano n’iterambere bigerweho mu buryo burambye.
Umuyobozi wa Zone 2 , Lounesa Apollon yashimye Abapolisi b’u Rwanda ku bwo kwifatanya n’abatuye ako gace mu muganda; anavuga ko bamaze kwigira byinshi kuri Polisi y’u Rwanda bizabafasha mu nzira y’amahoro n’iterambere birambye.
Kuva mu 2010 U Rwanda rumaze kohereza Abapolisi bagera ku 1120 mu butumwa bw’amahoro muri Haiti.
Kugeza ubu rufite abagera ku 1 000 mu butumwa bw’amahoro mu bihugu bitandukanye ku isi bakora imirimo itandukanye irimo kurinda Abayobozi bakuru mu bihugu barimo, kurinda ibikorwaremezo no kurinda abaturage.


text:
Uko umugore abana n’ umugabo we n’ uburyo amugaragariza urukundo bigenda bitandukana bitewe n’ umuco w’ agace aka n’ aka. ‘Uko umugore w’ Umunyafurika yita ku mugabo we bitandukanye n’ uko Iburayi bikorwa’ Aya ni amagambo ya Grace, umugore w’umwirabura ukiri muto.
Grace yabitangaje ubwo yari mu kiganiro ‘It my choise’ gitambuka kuri televiziyo TF1 yo mu Bufaransa.
Grace yagize ati "Iyo umugabo wanjye avuye ku kazi, mukuramo ikote, nkamuha ikaze, nkamukandakanda ibirenge, nkamucira inzara. Mu gitondo ndazinduka nkitunganya nkategurira umugabo wanjye ifunguro rya mugitondo nkajyana abana ku ishuri”
Nubwo Abanyaburayi bemezaga ko Grace abikora kubera ubukoroni no kutamenya uburenganzira bwe, Grace yashimangiye ko ibyo akora abiterwa n’ urukundo. Yababwiye ko niyo yaba ananiwe yigora agashaka uko aruhuka akaza kurangiza inshingano ze zo kwita ku mugabo.
Uburyo Grace yavuze ko akoresha mu kwita ku mugabo we ni bubi cyane mu maso y’ abanyaburayi. Mu Burayi uko byasa kose umugabo agomba kwita ku mirimo yose yo mu rugo. Umugore yoza ibyombo n’ umugabo bikaba uko kandi bikaba ari nk’ itegeko.
Nk’ yko UMURYANGO ubikesha Afrikmag Grace ibi ntabwo abikozwa kuko avuga ko umugabo inshingano ze ari ugukora akazana amafaranga mu rugo, akangura impano, agategura aho gusohokera n’ ibindi.. .
Grace yakomeje ashimangira ko inshingano z’ ibanze umugore ari ukwita ku bana no kwita ku rugo muri rusange.
Ese ibi Grace yavuze ni ko bikimeze mu Rwanda?
Ku ruhande rw’ u Rwanda siko bimeze kuko u Rwanda ni igihugu gishyize imbere ihame ry’ uburinganire, kandi uburinganire bisobanuye ko umugore n’ umugabo we bahabwa amahirwe angana. Itegeko ry’ umuryango mu Rwanda rivuga ko umugabo atari we wenyine ufite inshingano yo guhahira urugo, bivuze ko umugabo afite uburenganzira bwo kujyana mu nkiko umugore we amurega ko atamuhahiye.
Iyo ugiye gusezerana imbere y’ amategeko ubwirwa ko kuba uwo mwashakanye yanze kuguhahira ari impamvu ishobora gutuma waka gatanya, ntabwo bakubwira ko kuba umugabo wawe yanze kuguhahira ari impamvu yo kwaka gatanya.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Iyo ibintu bijya gucika abantu bitiranya ibintu. Mu butegetsi bwa leta uburinganire ni ngombwa abantu bagomba guhabwa amahirwe angana, bakaringanira muri byose: mu kazi, mu buyobozi, ... Ariko mu muryango nta buringanire bukenewe uretse ko butanashoboka. Imana irema umugabo n’umugore, yabahaye imiterere yuzuzanya si iyo kuringanira. None se nuvuga kuringanira mu rugo uzahindura n’imiterere karemano igitsina, gutwita, ubwanwa, imbaraga, imisemburo, amabere, amarangamutima... Iyo buri wese yujuje inshingano ze neza mu rugo, ntawe ukenera uburinganire. Turinganire mu butegetsi ariko twuzuzanye mu ngo.


text:
Inkuru: Hitamo Mw’ijuru cyangwa ikuzimu
Umugabo w’umukungu yarapfuye ahura n’umumarayika, noneho marayika w’Imana aramubaza ati “ari ikuzimu no mw’ijuru urashaka kujya he?”, umugabo aramusubiza ati  >
Marayika abanza kumujyano ikuzimu, umugabo agiye kubona abona hariyo abakobwa beza bafite uturahure twuzuyemo inzoga na divayi nziza cyane, abandi bari kwirira za brochette, abona hariyo abari kwinywera amatabi, abari kubyina za mbyino zose zo kw’isi zibaho……
ni uko abwira marayika ati “ngaho reka njye kureba no mw’ijuru”, agezeyo asanga hariyo abamariyaka benshi bari kuririmbira imana indirimbo z’amashimwe no gukomera kwayo.
Umugabo abibonye ati,”yewe ka nigire ikuzimu kabisa.”, ako kanya akibivuga aba aguye ikuzimu mu maboko y’amadayimoni ahantu hari kwaka umuriro mwinshi ingabo za satani ziteguye kumubabaza iteka ryose, ni uko wa mugabo abwira marayika ati “nonese bya bintu nabonaga hano bihise bijya hehe se kandi??”; marayika uri mw’ijuru aramusubiza ati “ibyo wabonaga byari AGAHU K’INYUMA(Cover) gusa, ibyo uri kubona ni ibirimo imbere iteka ryose.”
Ni gutyo rero abantu dushukishwa ibintu by’isi byakanya gato na satani, tugahara ubuzima bwacu bw’iteka ikuzimu, aho guhitamo ijuru iteka ryose tukihitiramo isi n’inzira zayo zose biryoshye by’akanya gato, kandi ari ibyo kuturimburira ubugingo bwacu iteka.
MATAYO 16:26,ESE BYAKUNGURA IKI UWAGUHA ISI YOSE ARIKO AKAKWAMBURA UBUZIMA BWAWE BW’ITEKA? ESE NI IKI WAGURANA UBUGINGO BWAWE?
ABAHEBURAHO 9:27 NK’UKO ABANTU BAGOMBA GUPFA RIMWE, NYUMA Y’AHO BAGACIRWA URUBANZA.


text:
Hari ubwo mudasobwa yawe iba iri gukora nabi cyangwa se igenda gahoro kandi bitari bisanzwe, hari nubwo ushobora kuba hari ibyo wahinduye utabizi cg washyizemo indi porogarame bigatuma idakora neza nkibisanzwa, System Restore igufasha kuba wayigarura ku buryo bwiza warusanzwe ukoresha neza ikongera igakora neza utiriwe uforumata machine yawe.
Ubu ni uburyo wakora System Restore ya mudasobwa yawe:
- #Windows7, Fungura System Restore unyuze kuri Search box ya mudasobwa yawe
- #Windows8 & 10 nyura kuri Start screen wandikemo “Recovery” nimara kuza uyifungure maze uhitemo ko ushaka gukora “System Restore”
- Window ya ”System Restore” nimara gufunguka urahitamo “Restore point”; Aha Windows iguha Restore point ushobora gukoresha nkuko bigaragara ku ifoto, cyangwa ugahitamo ko bakwereka izindi nyinshi ushobora kwifashisha wifashishije ahari (Show more Restore points).
- Umaze guhitamo “Restore point” kanda ahari “Scan for affected programs” aha bigufasha kubona programe ziri buve muri mudasobwa yawe ndetse ukabona na za “drivers” ziri bugarukemo cg ziri butakare.
- Emeza ko ushaka gukora “System Restore” ukanda “Finish”; ukimara kwemeza haza akandi ka window kagusaba kubyemeza ugakanda “YES” maze igatangira gukora gusubiza mudasobwa yawe kuri iyo taliki, ugategereza ko irangiza. (bishobora gutwara umwanya bitewe na mudasobwa ukoresha)
- Iyo imaze kurangiza baguha ubutumwa bakubwira ko “System restore yawe yarangiye” ugahita nawe Usuzuma ko mudasobwa yawe yongeye gukora gusubira uko yakoraga kw’italiki uba wahisemo kuri restore point.


text:
Mu murenge wa Gashora ho mu karere ka Bugesera haravugwa abaturage bagurisha ubutaka bakigendera nyuma y’igihe ayo bajyanye ashize bakagaruka bigatera ibibazo mu mibanire n’abo yasize, ubuyobozi bukavuga ko bigiye guhagurukirwa ahanini binyuze mu kwigisha abaturage.
Ibi byagarutsweho n’abaturage b’umurenge wa Gashora ubwo twabasuraga kuri uyu wa Gatanu tariki 6 Ukwakira 2017, bakavuga ko iki kibazo kimaze gufata indi ntera, ubuyobozi bukavuga ko ahanini binaterwa no kuba ubutaka muri aka gace bumaze kugira agaciro, bityo abaturage bagashukwa n’ayo mafaranga.
Yankundiye Lucie, ni umwe muba turage twaganiriye, avuga ko iki kibazo kimaze gufata indi ntera kandi iyo nk’abo bagarutse biteza ibibazo no mu baturanyi, yagize ati “Ikibazo tugira ni icy’abantu bari kugenda bagurisha bakigendera ugasanga aho bageze naho ubuzima buranze bakongera bakagaruka ino bagacumbika barasize bagurishije ibyabo”.
Uwamugira Martha, umyamabanga nshingwabikorwa w’umurenge wa Gashora, avuga ko iki kibazo cy’imibereho myiza y’abaturage kizibandwaho muri iyi myaka irindwi, bityo ko hakwiye kubaho impinduka Umurenge ukarushaho kwigisha abaturage ndetse bakanarebara kuri bagenzi babo ibibazo bibabaho iyo bagurishije imitungo bakagenda, bityo hakaba hari ikizere ko iki kibazo kitazatinda gucika.
Umyamabanga nshingwabikorwa w’umurenge wa Gashora Uwamugira Martha
Madamu Uwamugira yagize ati “Abantu bacunga umutungo wabo mu buryo butandukanye, icyo kibazo kirahari ariko si cyane kuko akenshi twe tumenya abagarutse bakatugana. Ibi birumvikana biteza ikibazo, gusa iyo agarutse ntabwo tumutereranan’ubwo aba yaracunze umutungo nabi, ariko ubu hariho ingamba ko n’umuturage niba agurishije isambu agirwa inama yo kuba hari ahandi ahita agura wenda akagira n’icyo asigaza akiteza imbere”.
Kuba aka gace kari ahatangijwe imishinga migari ya Leta n’abashoramari mu buhinzi bugezweho bwifashisha imashini no kuhira imyaka hifashishijwe ikiyaga cya Rumira kihegereye, biri mu byatumye ubutaka bwaho burushaho kugira agaciro.


text:
Icyo gikorwa cyakorewe i Kigali ku mugoroba wo ku cyumweru tariki 26 Ugushyingo 2017.
Muri icyo gikorwa hakusanijwemo miliyoni zirenga 45RWf zizafasha abana barwaye “Autism” no guhemba abakozi bahuguriwe kwita kuri abo bana.
Rosine Duquesne Kamagaju, umuyobozi w’ikigo cyita kuri abo bana cyitwa "Autism Rwanda" avuga ko indwara ya “Autism” yigaragaza ku bana mu buryo butandukanye.
Agira ati “Ni indwara ivukanwa n’abana bakarangwa n’imyifatire idasanzwe irimo kugira amahane, gutinda kuvuga no kugirira abandi urugomo ku ishuri ndetse n’iwabo mu miryango”.
Akomeza avuga ko kwita ku mwana urwaye “Autism” bisaba ubumenyi bwihariye kugira ngo ashobore kwitabwaho mu muryango.
Yibutsa ko iyo abo bana bitaweho usanga bafite ubwenge n’ubushobozi nk’ubw’abandi mu gihe babonewe ibyangombwa bibafasha kwiga.
Ahamya ko uko inkunga zigenda ziboneka ubushobozi bukiyongera, bizabafasha cyane mu kwita kuri abo bana, bashakirwa abarimu b’inzobere bahagije kuri ubu burwayi kuko ngo buri mwana aba agomba kugira umwarimu we ku giti cye.
Madame Ilibagiza Immaculée,Umunyarwandakazi utuye muri Amerika (USA), umwanditsi w’ibitabo akaba ari nawe wagize uruhare mu itegurwa ry’icyo gikorwa, yashimiye abakitabiriye n’uburyo batanze ubufasha.
Agira ati “Nk’umuntu ukurikirana iby’amabonekerwa ya Bikiramariya mu nyigisho ze dusabwa kugira umutima w’impuhwe.
Akomeza agira ati “Nicyo cyatumye dutekereza ku bana barwaye Autism nyuma y’uko twasanze icyo kibazo kiri mu Rwanda kandi nkaba nari maze guhura n’umuntu ubizobereyemo.”
Alice Muhongerwa, umubyeyi witaribiriye icyo gikorwa avuga ko agiye gushishikariza ababyeyi bafite abana bahuye n’ubwo burwayi kugana ikigo kibitaho mu Rwanda aho kubatererana.
Agira ati“Hari ababyeyi bahisha abana bafite kiriya kibazo. Ubu ni umwanya mwiza wo kubabwira ko bagomba kubegereza inzobere zikabafasha cyane ko n’icyo kigo cyageze mu Rwanda.”
Ibitekerezo ( 5 )
YOOOOH!!! NARI NARAYOBEWE ICYO UMWANA WANJYE AZIZE!! IMYITWARIREYE NEZANEZA NIYO MWAVUZE!! NASHAKISHIJE AMAKURU AHASHOBOKA HOSE NONE IMANA ISHIMWE KUBA MBABONYE! MWATUBABARIYE MUKADUFASHA RWOSE KO WASANGA HAKIRI IGARURIRO WENDA? NDABINGINZE MUNDANGIRE AHO NABASANGA. NUMERO YANJYE NI 0787406464. IMANA IBAMPERE UMUGISHA.
numero yanjye ni 0783562099 nitwa Hortense munyantore munfashe rwose ndababaye kubera uwo mwana wanjye
sha mwambabariye nanjye mukandangira iki kigo kikanfasha ko nanjye nabyaye umwana akaba ayifite ubu akwije imyaka ine yanze kuvuga agira amahane mbese twayobewe ibyo ari byo.ikibababje se yanze kunfasha kumuvuza no kumushyira mu ishuri ngo iwabo ntibabyara ibiragi
Mwakoze cyane kuli icyo gikorwa.
Nonese icyo kigo giherereye he mu Rwanda.
Murakoze mwagize neza kuricyo gikorwa nonese icyo kigo giherereye he mu Rwanda mwaduha address zose tukahamenya .
Murakoze


text:
Hari ingaruka bigira guhindurira umuntu idini ngo mubane ?
Urukundo rurigenga, nkundanye n’uwo tudahuje idini, kandi nkabona ari we umbereye ntiyampindurira cyangwa nkamuhindurira ? Mu burambe mufite bwo gutega amatwi abadahuje idini, cyangwa abahinduriye abandi, hari ibisubizo mwatanze kuri iki kibazo ?
Igisubizo cy’abatoza b’ingo :
Ntitwakubwira ko nta ngaruka bifite, ariko kandi biterwa n’uko uhinduye idini abyitwayemo n’impamvu itumye ahindura. Ubusanzwe idini si aho umuntu ashakira inshuti kuko hari n’izikubera nziza cyane kurusha abo musengana. Si aho umuntu asohokera, kuko atari ho haba ubusitani bwiza cyane, nta kiyaga cyangwa inyanja bihari ngo muricara ku musenyi mwifotoze, ntibateka, ntibasasa ngo ube wanakurikira uburiri bwiza, yewe si n’aho kuruhukira kuko atari ho hatuje kurusha ahandi. Si n’abaterankunga, kuko usanga n’abakene barimo batabahaza. Muri make uwaba ajyanwa na kimwe muri biriya yaba yaribeshye amayira.
Intego ya mbere yatuma umuntu ajya mu idini iri n’iri, ni uko ari ryo ryaba rimufasha gusabana n’Imana, kwigirira urukundo no kurugirira mugenzi we uwo ari we wese atitaye no ku idini arimo.
Tugarutse rero ku kibazo cyawe. Wabivuze neza uti “ guhindurira umuntu idini”, ese warebye koko niba aho ugiye hazakwegereza Imana ? Uwo uhinduriye se yashyizemo imbaraga zingana zite kugirango agufashe kugenda urikunze ? Niba uhinduye ari ukugirango mubone aho musezeranira gusa, kuhashakira ibindi byaba ari ukwivunira ubusa ! Iyo icyo gikorwa cyo gusezerana mwari mugamije kirangiye, ibindi biba ari ukwigiza nkana.
Ikindi biba ari ugutekereza hafi cyane no gupfobya akamaro k’idini. Na bya bindi byose twavuze haruguru, ugashiduka kubera akantu kamwe gusa kandi kaba umunsi umwe ? Mbese akamaro kanini k’idini kuri wowe kaba ari ugusezeranya. Si byo !
Ugomba mbere na mbere kubiterwa n’urukundo ufitiye Imana na mugenzi wawe mbere na mbere uwo mugiye guskakana, ibi bikaba bitandukanye no kubikora ubitewe n’isoni z’uko bavuga ngo ntiwasezeranye, cyangwa gushaka amafoto. Ukabikora mwarangije kuvugana uko muzajya musenga nk’urugo haba iwanyu cyangwa mu rusengero, ikindi mukavugana uko abana muzabafasha gusenga. Umubyeyi ujarajara mu madini, ntagire aho afata, byica uburere bw’abana.
Muri iryo jarajara, abana ntibafata iby’idini gusa, ahubwo bahita babifata nk’muco w’urugo, nk’ikintu cyemewe kandi cyiza muri sosiyete, ku buryo ashobora no kwibaza impamvu uyu munsi atigira mu ishuri rimwe ngo ejo azajye mu rindi bityo bityo !
Umuntu ashobora guhorana ipfunwe ugasanga arishisha abo basenganaga yibaza icyo bamutekerezaho. Uhinduye ashobora gusanga hari ibyo agikunze aho yahoze atasanze aho yagiye akajya yumva bisa nk’icyuho agendana kimurimo. Hari igihe aho agiye atahisanzura kandi na none bigaterwa n’uwo bagiye kubana uwo ariwe n’uko basanzwe bamufata aho asengera. Ashobora kwitakariza icyizere ku buryo atahafata ijambo yisanzuye kuko abantu bose bazi ko atahamenyereye, n’ibindi.
Uhinduye aramutse afashe icyemezo cya burundu cyo kuhaguma agasangira n’uwo bashakanye ugupfa no gukira ntacyo biba bitwaye. Icyo gihe amenyera ikiri cyiza cyose akagikora, ikibi akakigendera kure, icyo atumva akakibaza. Ikindi kandi byaba byiza abanje kwitoza kuhasengera mbere y’uko babana. Aramutse abonye hatamunyuze, ubwabyo bishobora kuba ikimenyetso cy’uko uwo atari we bakwiye gushakana.
Urushako rwiza rwegereza umuntu Imana, kurusha uko rumujyana kure yayo, rumuha amahoro y’umutima aho kumutera guhangayika, rurahumuriza ntiruhungabanya.
Umwanzuro :
Urushako rwiza rufasha kandi kurushaho kuba mu bwigenge, si ukwizirika ngo uhere ku munsi wambere wibombaritse uzarinde ugera mu gitaka ari ko bikimeze. Ntimugakine mu bikomeye, gushaka ni ukwiyemeza byinshi kandi uzabamo igihe cyose kugeza upfuye !
Bitabaye ibyo murasenya. Iby’iki gihe tubona ari ugufatirana, cyangwa kuzingitirana umuntu ataramenya neza ikimutegereje ! Ibyo si urukundo pe ! Hari n’igihe uwo mwashakanye ari we uguhoza ku nkeke ko ibyo usabwa utabikora neza, kandi atarigeze afata umwanya wo kubikwigisha, cyangwa se mugahora mu mpaka z’urudaca. Abahindura kubera ubukwe muritonde !
Source : abatozabingo.org


text:
Burya ibyo turya buri munsi nibyo bitugize, mu yandi magambo umubiri wawe uko umeze bigaragaza uko urya. Umunyarwanda yarayamaze aravuga ati “utamiye ntatamure aba yaratamitswe”. Ibi bishatse kuvuga ko uretse mu gihe cy’uburwayi runaka, ubundi niba urya, bigomba kukugaragaraho.
Nyamara nkuko ibyo dufungura biri mu moko anyuranye ninako imimaro yabyo igenda inyurana. Hari ibyo kurya bifasha uruhu gusa neza no kudasaza, ibifasha mu gutera akabariro, ibifasha ubwonko gukra neza, ibirinda kanseri, ibirwanya diyabete n’ibindi.
Ni kimwe rero no ku nzara. Hari ibyo kurya bituma ugira inzara zikomeye kandi zisa neza, ibi bikanerekana uko amagufa yawe ameze. Burya nubona inzara zawe zivunika ubusa, uzamenye ko n’amagufa yawe adakomeye.
Ibyokurya bifasha kugira inzara zikomeye
-
Amafi ya salmon
Nubwo amafi yose ahurira ku kuba akungahaye ku binure bya omega-3, ariko by’umwihariko ifi zo mu bwoko bwa salmon ziba zikize kuri vitamin B12, kandi iyo mu mubiri habuzemo iyi vitamin ingaruka ku nzara ziba kugira izara zumagaye, zijimye zivungagurika.
Iyi fi kandi inarimo vitamin D, ikaba izwiho kuba ifasha amagufa gukomera ubwo n’inzara zikaziramo.
-
Amagi
Amagi nayo ari mu mafunguro macye abonekamo vitamin D kandi poroteyine zibonekamo zikaba zifasha inzara gukomera. By’umwihariko poroteyine zo mu magi umubiri uzinjiza ku buryo bworoshye kurenza izo mu nyama. Amagi kandi arimo vitamin B12, vitamin A, vitamin E, ubutare, vitamin H (ariyo ubu yitwa vitamin B7). Iyi vitamin by’umwihariko izwiho gutuma inzara zikomera zikanabyibuha ikanazirinda gusaduka no kuvunguka.
Mu magi kandi harimo umunyungugu wa iode, ukaba uzwiho gutuma thyroid ikora neza. Imikorere mibi ya thyroid igira ingaruka ku magufa n’ibiyashamikiyeho.
Burya kurya igi ryaboze rinuka biterwa na soufre ibamo. Iyo rero rikiri rizma iyi soufre ifasha inzara gukomera
-
Ibishyimbo
Ibishyimbo bikize kuri vitamin B7 kandi nkuko tubibonye hejuru iyi vitamin ni nziza ku buzima bw’inzara. Ubushakashatsi bugaragaza ko gufata inyongera y’iyi vitamin ingana na 2.5mg ku munsi mu mezi 6 akurikirana byongerera inzara kubyibuha ku gipimo cya 25%.
Ibishyimbo kandi bikize kuri kalisiyumu, vitamin 6 zo mu bwoko bwa B (B complex), manganese, zinc, magnesium, umuringa, potasiyumu phosphore na vitamin K. Ibi byose bifatanyiriza hamwe mu gukomeza amagufa n’inzara
-
Ingano
Mu ngano (izuzuye) dusangamo umuringa na zinc byose bikaba imyunyungugu y’ingenzi mu gutuma inzara zikomera by’umwihariko bituma amagufa n’inzara bikoresha neza kalisiyumu yinjiye.
Harimo kandi manganese, silicon, na za vitamin B zinyuranye byose bifasha inzara gukomera
Ingano zaribwa mu buryo bunyuranye, mu migati, macaroni, igikoma, n’ubundi buryo bunyuranye. Ukibuka ingano zuzuye
-
Ibihwagari
Ibihwagari, ruswa cyangwa ibirinesoru uko wabirya kose bikungahaye kuri magnesium ikaba izwiho gufasha inzara gukomera. Muri byo kandi dusangamo manganese n’umuringa, byose bizwiho gufasha umubiri gukora cartilage twagereranya n’umutima w’urwara.
Tunasangamo kandi vitamin B6, zinc, na vitamin E byose bifasha inzara gukomera
Ibihwagari ushobora kubirya mu isupu, kubikaranga ukabirya byonyine kuko bakaranga ubunyobwa cyangwa gukoresha amavuta yabyo
-
Urunyogwe
Urunyogwe uretse kuba ruryoshye, turusangamo intungamubiri zinyuranye by’umwihariko poroteyine zifasha inzara gukomera.
Dusangamo kandi beta-carotene na vitamin C, vitamin K na za B zinyuranye hamwe na omega-3.
Ibi byose bituma urunyogwe (amashaza cyangwa amajeri y’ibitonore) ruba rwiza mu gutuma ugira inzara zikomeye kandi zisa neza.
Icyitonderwa
Nubwo hari inyongera zifatwa nk’imiti (food supplements) ziba zikungahaye kuri vitamin na kalisiyumu zikaba zakifashishwa mu kugira amagufa n’inzara bikomeye ariko nta cyiza nko kwikurira izo ntungamubiri mu byo ufungura. Kuko urets ekuba ifunguro rizaba ririmo izo ntungamubiri ariko rizanaguha ibindi binyuranye umubiri ukeneye.
Ibuka kandi ko mu gihe uri gufata ifunguro rikomeza amagufa n’inzara uba uri no kubaka ibindi bice binyuranye by’umubiri.


text:
Ese koko kombucha ni icyo kunywa kivura indwara ?
Kombucha, Bamwe banayita kambuca. Iki kinyobwa cyabaye gikwira bamwe bati ni umuti, abandi bati itera akanyabugabo mu buriri, n’ibindi byinshi biyisingiza.
Ese kombucha ni iki ?
Mu bindi bihugu bayita icyayi (tea). Nta mugayo kuko ibyo ikorwamo by’ibanze harimo amajyani y’icyayi.
Mbere yo gukora kombucha uba ufite icyitwa ikinyabuzima. Icyo kinyabuzima ni uruvange rwa bagiteri n’imiyege (bacteria and yeasts /bacteries et champignons).
Nyuma yo gucanira amajyani n’isukari, uvanga na cya kinyabuzima ugatereka (ugatara).
Nyuma y’igihe runaka gihera ku cyumweru kuzamura, uramimina ugasigarana ikinyabuzima cyawe na kombucha.
Ubushakashatsi bwakozwe bwerekanye ko kombucha iba irimo :
- Vinegar (vinaigre)
- Vitamins B zitandukanye
- Caffeine nyinshi bitewe na ya majyani
Alukolo igenda yiyongera uko uyibika igihe. Ubu muri USA bayishyize mu byo kunywa bisembuye kuko iyo bakiyarura iba ifite 0.5% alukolo. Kandi iba yatunganyirijwe mu ruganda. Mbwira rero zimwe zo mu ngunguru uko biba byifashe !
Ibindi binyabutabire byinshi binyuranye (chemical compounds/composés chimiques)
Ese koko ni umuti ?
Oya rwose peeee !! Nubwo kubyemeza uwayinyoye bigoye, gusa kombucha nta ndwara n’imwe bizwi ko ivura cyangwa irinda.
Icyakora, kuko n’umunywi w’itabi akubwira ibyiza byaryo kandi akanaguha ubuhamya, ntitwahakana ko abayinywa ntacyo ibamarira kuko inarimo utuvitamini.
Kandi koko iyo ikozwe hakurikijwe uburyo bwiza, ni icyo kunywa gifasha mu igogorwa, no mu mikorere y’umubiri.
Ariko bitewe nuko yengwa n’abantu ahanini batabisobanukiwe bashobora no kuvanga muri yo ibyangiza umubiri.
Ingaruka
Kugeza ubu bitewe nuko alukolo irimo igenda yiyongera, nyuma yo kuyinywa ishobora guteza ibibazo mu gifu birimo kuruka, isesemi no kubyimba umwijima
Kuko irimo imiyege, uyinywa aba afite ibyago byinshi byo kurwara indwara ziterwa n’imiyege
Kugira uruhu n’amaso by’umuhondo (jaundice), ikimenyetso cyuko umwijima wangiritse
Bitewe n’isukari iba irimo, bigira ingaruka iyo ubazwe kuko bituma igipimo cy’isukari iri mu maraso kizamuka
Caffeine irimo itera impiswi
Ku bagore batwite ni ikizira ho peee
Ku barwayi ba diyabete itera ikibazo ku isukari iri mu maraso
Iyo ikorewe mu kintu cy’icyuma (niho bayita karigazoke) , ya vinaigre izivanga n’icyuma bikore ikindi kintu cy’uburozi.
Inama
Mu gihe ubushakashatsi nta kindi buragaragaza, OMS ; ikigo cyita ku buzima ku isi, itarabyemeza, gendera kure kombucha kuko aho kugukingira yakwangiza. Niba uhisemo kuyinywa, ibyiza nuko wasobanuza abahanga cyangwa ukayikorera.
Source : umutihealth.com


text:
Kutamenya ururimi si ikosa, ikosa ni ukwanga gukosorwa – Perezida Kagame
Perezida Kagame Paul yanenze abagoreka Ikinyarwanda ku bushake, asaba urubyiruko kugira ubushake ndetse n’umuhate wo kukiga bakakimenya neza, kugira ngo hato kitazacika cyangwa se kigatakaza umwimerere.
Avuga ku myigishirize y’ururimi rw’Ikinyarwanda, yasabye ko kitakwigishwa gusa mu ishuri, ahubwo amasomo yacyo akajya ananyuzwa ku ma Radiyo no ku ma Televiziyo mu biganiro bitandukanye, kugira ngo abana barusheho kukiga neza.
Yagize ati” Hari ubundi buryo bufasha kwigisha butari ukumva ko umuntu ari ku gahato ko kwiga kubera ko agomba kuzakora ikizami akabona amanota. Kwiga umuco ukorera amanota y’ikizami biragoranye. ”.
Perezida Kagame yanasabye abanyamadini ko babicishije mu biganiro bitandukanye ndetse no mu nsengero, bajya bafasha ababagana kwiga no kunononsora Ikinyarwanda kugira ngo kirusheho gukoreshwa neza.
Perezida Kagame yavuze ko imyigishirize y’ikinyarwanda ikwiye kunononsora igashyirwamo ingufu, ndetse n’abana bagashyiramo umuhate mu kukiga kuko bitabaye ibyo, mu minsi iri mbere abantu bazajya bavuga Ikinyarwanda abantu bakibaza ururimi ruri kuvugwa urwo ari rwo.
Atanga urugero yagize ati” Mu nama tumazemo iminsi, Ijambo “umushyitsi” abana bato bararihinduye riba “Umushitsi”. Ijambo “Ntabwo” barihinduye “Nabwo”.
Yakomeje agira ati “Abantu nibashyiremo imbaraga kuko kutamenya ururimi rwawe nta cyaha kirimo, ahubwo icyaha kiza iyo ukosorwa ntushake kumva ibyo bagukosora”.
Ibi Perezida Kagame yabigarutseho nyuma y’icyifuzo cya Musenyeri Nzakamwita Servilien, wasabaga ko amasomo amwe n’amwe by’umwihariko ururimi rw’Ikinyarwanda yashyirwamo imbaraga mu burezi.
Ibitekerezo ( 6 )
Ibyo muvuga nubwo bigoranye ariko ni ukuri.
Reka abayobozi batubere intangarugero maze natwe tubogireho. Erega baca umugani ngo ’’ UMWERU UTURUTSE IBUKURU UKWIRA HOSE’’
Ibyo muvuga nubwo bigoranye ariko ni ukuri.
Reka abayobozi batubere intangarugero maze natwe tubogireho. Erega baca umugani ngo ’’ UMWERU UTURUTSE IBUKURU UKWIRA HOSE’’
abayobozi nibatange urugero, kuko ussnga bavanga indimi, ukibaza niba ari ikinyarwanda, cg icyongereza bikakuyobera
Yes.Kutamenya ururimi si ikosa.Isi ituwe n’abantu barenga 7 billions (milliards) bavuga indimi zirenga 3000.Abenshi ni Abashinwa bavuga Igishinwa barenga 1.4 billion.Ariko se mwari muzi ko isi yigeze kuvuga ururimi rumwe nkuko tubisoma muli Intangiriro 11:1?Mu isi nshya dusoma muli 2 petero 3,igice cya 13,isi izaba igihugu kimwe,ivuga ururimi rumwe.Abantu bazaba bakundana,bareshya kandi nta kibazo na kimwe kizabaho.Ndetse bazabaho iteka.Ariko nkuko tubisoma ahantu henshi muli Bible,abantu bakora ibyo imana itubuza,kimwe n’abibera mu byisi gusa ntibashake imana bakiriho,ntabwo bazaba muli iyo paradizo.Bose bazarimbuka.Iyo paradizo izayoborwa b’abantu bake bazajya mu ijuru nkuko tubisoma muli Daniel 7,umurongo wa 27.
Iyo nama ningombwa kuko ururimi ruri gucgucika
humm...hari abakigoreka bakizi neza bazi ibisakuzo n’imigani!! Kuvuga ikinyarwanda hari abatabishaka pe batoza abana kuvuga english cg french gusa nkibaza niba bemera abo bari bo!! utazi ururimi rwawe ntuzamenya n’izindi ndabahanuriye kd ubwo...abayobozi bo bavuga interviews na speeches mu kinyanglishfrench batuvangiraaa...


text:
Mu gitondo cyo kuri uyu wa Gatatu tariki 25 Mata 2018, mu mudugudu wa Buhuru, akagari ka Byahi umurenge wa Rubavu akarere ka Rubavu mu Ntara y’Uburengerazuba, mu kimoteri kijugunywamo imyanda muri uyu mudugudu habonetse umurambo w’uruhinja rwari ruri mu mufuka.
Abana batoragura ibyajugunywe mu myanda (Abasyaga) nibo babonye uyu murambo aho ngo barimo basyaga ibyuma byo kugurisha aho babonye umufuka bafungura ngo barebe ibirimo imbere bagasangamo umurambo w’uruhunja kugeza n’ubu hataramenyekana uwarutayemo n’icyabimuteye.
Umunyamabanga Nshingwabikorwa w’umurenge wa Rubavu,Mugisha Herve yabwiye Ukwezi.com ko uru ruhinja byagaragaye ko rwapfuye rukivuka ariko kugeza ubu muri aka kagari bakaba nta mubyeyi waho wabyaye vuba ndetse ngo bagerageje kuvugana n’abajyanama b’ubuzima mu kagari nabo bahamya ko nta mugore ubyaye muri iyi minsi uhari.
Gitifu Mugisha kandi yavuze ko nabo kugeza ubu bagishakisha amakuru y’uwaba yakoze aya mahano aho kuri ubu bari gukorana n’inzego z’umutekano ngo bashakisha uyu wakoze aya mahano yo kwica no kujugunya uyu mwana w’uruhinja ashyikirizwe ubutabera.


text:
Igihe cyaherwaho habarwa amezi abiri ya recours en revision, no kumenya niba uwasabye ko ubujurire butandikwa ashobora kuregera revision kandi impamvu yari yajuririye ari zimwe n’izo atanga muri revision?
Umuturage yaciriwe urubanza ariko arujuririra mu rukiko rwo hejuru, ubujurire bwe bwari bushingiye ku kuba harabaye uburiganya mu gihe cyiburanisha ry’urubanza ajuririra, avuga ko uwo baburana yavuze ku kimenyetso cy’urubanza, cyaje kuburanwaho ndetse nuwo muturage agira icyo akivugaho, ariko nta kimenyetso cy’urubanza cyatanzwe ariko urwo rukiko rugishingiraho, ubujurire bwe yaje gusaba ko bwasibwa kuko yabuze…
GUHANA PERSONNE MORALE
Ni uruhe Rukiko ruburanisha ibirebana n’ihererekanya ry’umutungo (mutation)?
Ese kuregera indishyi bwa mbere ku rwego rw’ubujurire birashoboka?
X yakurikiranyweho icyaha aburanishwa n’Urukiko rw’Ibanze rumukatira igifungo ntiyishimira icyo gihano ajurira mu Rukiko Rwisumbuye asaba kugabanyirizwa icyo gihano no kugisubikirwa. Urubanza rugeze mu Rukiko rwisumbuye, uwakorewe icyaha yaregeye indishyi akubitiraho no gusaba ko na bagenzi be batakurikiranywe muri urwo rubanza batumizwa muri urwo rubanza ruri ku rwego rw’ubujurire. Ese ikirego cy’indishyi gishobora kuregerwa bwa…
testt
Issues disscussed about genocide and crimes against Humanity, add your comments or ideas!
RESEARCH 1. Can a leader of a political party be held responsible on crime such as genocide committed by his/her subordinates in the party, basing on superior responsibility applicable under international law? 2. Is there any difference between criminal responsibility on complicity to genocide by omission and superior responsibility by omission? 3. Is there a…
NI URUHE RUKIKO RUFITE UBUBASHA BWO KUBURANISHA IKIREGO CY’INDISHYI ZIKOMOKA KU BYANGIJWE N’ICYAHA.
Itegeko nº 30/2013 ryo kuwa 24/5/2013 ryerekeye imiburanishirize y’imanza z’inshinjabyaha mu ngingo yaryo ya 139, ryateganyije inzira ebyiri zishoboka zo kuregera indishyi zikomoka ku byangijwe n’icyaha. Iyo ngingo ikaba iteganya ko uwangirijwe n’iccyaha wifuza kuregera indishyi, ashobora guhitamo kuregera Urukiko ruburnaisha imanza z’inshinjabyaha, cyangwa Urukiko ruburanisha Imanza z’imbonezmubano. Mu gihe ikirego kiregera indisyi z’ibyangijwe n’icyaha…
Gusaba igitekerezo ku ngingo ya 589CP
Gusaba igitekerezo ku ngingo ya 589,igika cya mbere CP Ingingo ya 589,igika cyayo cya mbere y`itegeko ngenga n°01/2012/ol ryo kuwa 02/05/2012 rishyiraho igitabo cy`amategeko ahana ivuga ko « Umuntu wese watsinzwe urubanza rugeze igihe cyo kurangizwa udashyira mu bikorwa icyemezo y`urukiko, aba asuzuguye ubucamanza kandi ahanishwa igifungo kuva ku mezi atandatu (6) kugeza ku myaka…
Ikirego cy’umwana kigamije gushaka se cyangwa nyina
Ingingo ya 280 igika cya gatatu y’Itegeko Nº 32/2016 ryo ku wa 28/08/2016 rigenga abantu n’umuryango ivuga ko iyo ikirego cy’umwana ushaka se cyangwa nyina gitangiwe rimwe n’abana benshi bashaka se cyangwa nyina umwe, ikirego kiba kimwe kandi amafaranga y’ingwate y’amagarama agatangwa nk’aho urega ari umwe. Naho Ingingo ya 2 igika cya nyuma y’iteka rya…
Ibitekerezo ku itegeko ry’izungura rishya
Igika cya 2 cy’ingingo ya 8 ITEGEKO Nº27/2016 RYO KU WA 08/07/2016. RIGENGA IMICUNGIRE Y’UMUTUNGO W’ABASHYINGIRANYWE, IMPANO N’IZUNGURA igira iti: Iyo ubwo buryo (bw’ivangamutungo rusange) busheshwe kubera urupfu rw’umwe mu bari barashyingiranywe, umutungo wegukanwa n’uwapfakaye kugeza igihe izungura rikorewe. En cas de dissolution d’un tel régime suite au décès de l’un des époux, le patrimoine…


text:
Urubyiruko rushobora guteza imbere ubuhinzi n’ubworozi rugiye kubarurwa
Ihuriro ry’urubyiruko rikora imirimo ishingiye ku buhinzi n’ubworozi (RYAF) rigiye kubarura rugenzi rwa rwo ruri mu buhinzi n’ubworozi n’urubifitemo ubumenyi ariko rudakoresha mu rwego rwo kuruhuza n’abafatanyabikorwa no kurufasha kunoza ibyo rukora.
Ni nyuma yo gusanga urubyiruko nk’umubare munini w’Abanyarwanda bitabiriye ubuhinzi n’ubworozi uko bikwiye byateza imbere igihugu.
Mu gihe imibare igaragaza ko urubyiruko ari rwo rwinshi mu gihugu, ndetse n’abanyarwanda bari hejuru ya 70% bakaba batunzwe n’imirimo ishamikiye ku buhinzi, imibare na none igaragaza ko urubyiruko rutitabira ubuhinzi kuko umubare munini w’abagaragara muri bene iyo mirimo ari abafite imyaka guhera kuri 55 kuzamura.
Iyi ni imwe mu mpamvu mu Rwanda harimo kwigwa uburyo urubyiruko nk’igice kibarizwamo umubare munini w’Abanyarwanda rwashishikarizwa kwitabira imirimo y’ubuhinzi n’ubworozi, nk’uko bisobanurwa na Habinshuti Patrice ushinzwe ibikorwa by’ihuriro, RYAF, ihuriro nyarwanda ry’urubyiruko rugamije kuzamura ishoramari mu buhinzi n’ubworozi.
Agira ati "usanga hari ukuntu urubyiruko ruri muri ya myaka kugera kuri 30 rutitabira ubuhinzi, kandi ruramutse rwitabiriye ubuhinzi, ni rwo ahubwo rwabuzamura cyane kuko rufite ubumenyi. Ahubwo usanga umuntu wize ubuhinzi arimo gukora muri studio mu miziki. Turabakangurira kujya mu buhinzi kandi bakabukunda. Ni cyo kintu kigomba kuzamura igihugu."
Urubyiruko rwatinyutse kujya mu buhinzi rwemeza ko ari umurimo ufite agaciro kandi ubyara inyungu ndetse udasaba igishoro kinini nk’uko bisobanurwa na Twahirwa Dieudonné umuyobozi wa sosiyete yashinze yitwa Gashora Farm ikora ubuhinzi bw’urusenda ikarugemura mu mahanga.
Ni umusore warangije muri kaminuza muri 2009 abanza kujya gucuruza umuziki no gutegura ibitaramo by’abahanzi ariko asanga nta nyungu irimo kuri ubu akaba ashimagiza ubuhinzi. Yemeza ko urubyiruko rushobora gukora ubuhinzi kandi bukarugirira akamaro.
Ati "ubuhinzi ku rubyiruko ni ho bushoboka cyane kuko, icya mbere urubyiruko turi benshi, kandi noneho mu buhinzi ni ho hantu ha mbere horoshye kuba watangirira kubera ko ku bushobozi bwawe bucye cyane watangira.
“Ntabwo uzatangira wishyura imisoro, akantu gato kose gashoboka watangira. Urugero, umuntu worora inkoko mu minsi micye ziba zatangiye gutera amagi. Tugiye ku bintu by’imboga n’imbuto, usanga hafi ya byose biri hagati y’amezi atatu n’amezi ane watangiye gusarura ibyo washoye."
Gushishikariza urubyiruko kwitabira ubuhinzi ni ibikorwa Minisiteri zitandukanye zishyigikiye zirimo Minisiteri y’Ubuhinzi n’Ubworozi, Minisiteri y’Urubyiruko, Minisiteri y’Ubucuruzi n’Inganda na Minisiteri y’Ikoranabuhanga.
Minisitiri w’Urubyiruko Rosemary Mbabazi na we asanga urubyiruko nk’imbaraga z’igihugu rwitabiriye ubuhinzi n’ubworozi ari rwinshi igihugu cyarushaho gutera imbere.
Ati "iyo gahunda yo gukora ibarura ry’urubyiruko mu buhinzi n’ubworozi turayifatanyije, kugira ngo bagende bababarura aho bari bamenyekane, bamenye ubuvugizi babakorera ndetse n’ibyo bashobora gukora bimenyekane bafashwe kubinoza.
“Twumva rero ari ibintu bishimishije ahubwo tukifuza ko bajyamo ari benshi cyane. Igihugu gitunzwe ahanini n’ubuhinzi, ntidushobora kuvuga ngo tuzakomeza kugira iterambere ry’ubuhinzi urubyiruko rutabigizemo uruhare."
Ihuriro nyarwanda ry’urubyiruko rugamije kuzamura ishoramari mu buhinzi n’ubworozi, RYAF, rimaze imyaka ibiri ribayeho rikaba rifite abanyamuryango 4300.
Rifite intego yo kongera umurego mu bikorwa biteza imbere urubyiruko ribarura mu kwezi gutaha kwa karindwi urubyiruko mu gihugu hose rwagira uruhare mu guteza imbere ubukungu bw’igihugu bushingiye ku buhinzi n’ubworozi no gutinyura abize ubuhinzi bafite ubumenyi nyamara bakaba batabukoresha.
Ibitekerezo ( 1 )
Banyarwanda mwese,
Ngirango ntawakwirirwa yigisha abanyarwanda ko ubuhinzi aribwo butunze ikigero cyabarenga 70%.
Kandi bahora basubiramo ijambo <
Niba kumenya umubare wabo gusa,aricyo cyakerereje umusaruro,ndibaza ko abayobozi bibanze, mugihe kitarenze umunsi umwe, bashobora kurara batanze amazina yabo bantu bashoye imbaraga zabo mubuhinzi.
Iryo barura rero rwose (rusansuma), muramenye bitazaba impanvu ikerereza gufasha abasanzwe bakora umurimo wo guhinga. Inkunga yambere kuruwo muhinzi ni <


text:
Ubundi abagabo benshi bavuga ko umugore utazi kunyonga abishya imibonano mpuzabitsina ndetse bakanongeraho ko kunyonga bifasha cyane umugabo kuba igitsina cye cyagera kure, bityo akarushaho kumva uburyohe bw’icyo gikorwa arimo kandi akarushaho kwishima.
Ubundi kunyongera umugabo k’umugore mu mibonano mpuzabitsina ni iki ? bikorwa bite?
Ibitabo byinshi bivuga ko uyu muco ari uw’Abanyafurika ariko ukaba waraje kugenda ukwirakwira ku isi hose n’iburayi. Umugore akaba anyongera umugabo igihe bari gutera akabariro iyo amaze kumva uburyohe bw’icyo gikorwa, ibi nabyo bikaba ari bimwe mu bishimisha umugabo cyane, ndetse bikaba byanatuma arangiza vuba.
Igihe umugore ari gukorerwa uburyo(Position) bwo kwibamba n’umugabo we (amunyongera) amufasha kuzamuka gahoro ku gitsina cye akirinda ko cyavamo ahubwo agasa n’uheta umugongo kugirango kinjire neza kandi kigere aho yumva yifuza, ibi bikaba bigenda byongera uburyohe ku mugabo.
Umugore kandi ashobora kunyonga igihe ari gukorerwa ubundi buryo agafasha umugabo kumanuka gahoro ku gitsina cye yirinda ko cyavamo kuko bishobora gutuma gihita kigwa bityo umugabo akabihirwa n’imibonano kandi yari yishimye.
Iyo uganiriye n’abandi bantu bazobereye mu bijyanye n’imibonano mpuzabitsina bakubwira ko uburyo bworoshye umugore yanyongeramo umugabo ari ukwandika 0 cyangwa 8 akoresheje ikibuno igihe bari mu gikorwa nyirizina hanyuma agasiba uyu mubare akoresheje ikibuno cye ariko akirinda ko igitsina cy’umugabo kiva mu cye.
Kunyongera umugabo kandi abagore benshi bo mu Burasirasuza bwa Afurika babifataga nk’uburyo umugore yafashaga umugabo we kumurongora igihe yabaga ananiwe kandi akeneye gutera akabariro ibi bikaba byarakorwaga mbere y’uko umuco wo gutegurana usakara mu bantu.
Benshi mu bagabo bavuga ko abagore bakagombye kwiga kunyongera abagabo babo ndetse bakanamenya kubakorera n’udushya mu gihe barimo gukora imibonano mu rwego rwo kubaka umubano wabo n’abo bashakanye ndetse bakamenya byinshi ku bihereranye no gushimisha umugabo mu buriri.
Nubwo ariko ngo abagabo benshi bakunda kunyonga hari n’abandi bagabo bumva ko kuba umugore atabimukorera ntacyo byamutwara ahubwo agashimishwa n’uburyo umugore yamweretse ibyiyumviro bye mu buriri.
Igikorwa cy’imibonano mpuza-bitsina,ni "impano" (gift) idushimisha cyane imana yaduhaye twese (Imigani 5:15-20).Ariko yashyizeho limit.Yabigeneye gusa abantu bashakanye legally.Ikibabaje nuko abantu babihinduyemo "kwishimisha" batitaye yuko imana ibibuza abantu batashakanye legally.Imana yaduhaye sex kugirango tuyihe umuntu umwe gusa tuzabana binyuze mu mategeko.Millions and millions z’abantu basambana,ntabwo bemera ko ari icyaha kizatuma batabona ubuzima bw’iteka muli paradizo dutegereje.Ntacyo bimaze kwishimisha akanya gato,hanyuma ukazabura ubuzima bw’iteka muli Paradizo kandi ntuzazuke ku Munsi w’Imperuka.Nukugira ibitekerezo bigufi cyane.


text:
Ubuyobozi bw’Intara y’amajyaruguru bwasabye abayobora imirenge ariko cyane cyane ab’utugari kuko ari bo bari hafi y’abahinzi kubakurikirana umunsi ku wundi amakoperative yabo agakomera akabasha kugira ubushobozi bwo kugura umusaruro w’abahinzi bitabaye ngombwa ko bategereza kuko biri mu bituma bamwe muri bo banatekereza kubigurisha mu buryo bunyuranyije n’amategeko.
Ibi Guverineri w’iyi ntara Gatabazi JMV yabigarutseho kuri uyu wa kabiri tariki 3 Werurwe 2018 mu nama yagiranye n’abafite aho bahurira n’ubucuruzi bw’ibirayi ndetse n’abahagarariye inzego za Leta n’iz’umutekano, igamije kurebera hamwe ibibazo bikiri mu bucurizi bw’umusaruro w’ibirayi mu Ntara y’Amajyaruguru no gufata ingamba z’uburyo byakemuka burundu.
Guverineri Gatabaze yagaragaje ko bibabaje kuba amakoperative y’abahinzi yareguriwe gucunga amakusanyirizo y’ibirayi mu Ukuboza umwaka ushize kugeza ubu akaba ataragira ubushobozi bwo kugura umusaruro w’abahinzi adategereje kwishyurwa ngo nayo abone kwishyura abahinzi.
Twashatse kumenya ahaba harabaye intege nke dore ko Leta yashyize ingufu nyinshi mu kunoza ubu bucuruzi, maze uyu muyobozi adusubiza ati "Intege nkeya ziri mu bayobozi b’ubutugari n’ab’imirenge, ziri mu bashinzwe ubuhinzi n’abashinzwe amakoperative mu mirenge ariko turasaba ko ibyo bikemuka".
Avuga ko iyi nama wabaye umwanya wo kongera gusaba inzego ziba hafi y’abahinzi kurushaho kubaba hafi no kubafasha umunsi ku wundi, yagize ati "Turasaba abayobozi b’inzego z’ibanze mu tugari na ba SEDO babo ndetse n’abashinzwe amakoperative ku rwego rw’umurenge, bumve ko bagomba guherekeza amakoperative mu gutuma ashobora kugura umusaruro w’abaturage."
Akomeza agira ati "Hari amafaranga abahinzi bagombaga gutanga yo kwinjira muri koperative ndetse n’ayagombaga kuboneka igihe amakoperative yacuruzaga ibirayi ku musaruro uheruka, ayo yose yashoboraga gutuma amakoperative ashobora kugura umusaruro w’umuturage".
Yibukije kandi ko aba ba gitifu bahawe kuyobora mu duce tweramo ibirayi kubera iki kibazo, bityo rero ko nibananirwa gufasha amakoperative n’abahinzi bazabibazwa kandi ko byanabaviramo gutakaza imirimo.
Gusa asobanura ko hari uburyo bwatangijwe ku bufatanye n’ikompanyi y’Inkeragutabara yitwa APTC (Agro Processing Trust Corporation Ltd) ari nayo isigaye igura umusaruro w’ibirayi mu ntara y’Amajyaruguru, bwitezweho guca akajagari mu bucuruzi bw’ibirayi kuko igurira umusaruro amakoperative yose kandi abahinzi bagahita bishyurwa, avuga kandi ko bizatuma nta muntu uzongera kujya kugura ibirayi ku muturage, byose bizajya bigurwa na koperative y’abahinzi kuko haba hagamijwe n’inyungu ya kabiri, ati "Iyo koperative iguriye ibirayi umuturage ikazabigurisha ikungukaho amafaranga 6 ku kilo, ayo mafaranga ajya muri koperative abanyamuryango bakazongera bakayagabana bityo bakaba bishyuwe kabiri."
Atangiza inama, yihanangirije bikomeye abayobozi b’utugari abereka ko hari inshingano badakora, abaza buri umwe icyo yakoze kuri iki kibazo abenshi babura icyo berekana, ibi byatumye abwira itangazamakuru ko hagiye gushyirwa ingufu mu igenzura, yagize ati "Gufata ibyemezo ni byo ariko gukurikirana ishyirwa mu bikorwa niyo nshingano ikomeye".
Mu ijambo yabwiye abitabiriye inama, Guverineri Gatabazi yagarutse ku kuba icyo bakorera ari uko umuturage yishima, yagize ati "Igishimisha abaturage bacu ni uko bahinze bakeza kandi bakabona isoko, ntabwo rero umuyobozi akwiriye kuryama ngo asinzire mu gihe abahinzi bahinga ibirayi, bahinga ibigori, bahinga ingano bahinga ibishyimbo batishimye, kuko ntacyo waba umaze. Abaturage bacu hano ubuzima bwabo bushingiye ku buhinzi bw’ibirayi, ibigori, ibishyimbo, ingano, ibireti n’ibindi byera muri kano gace, buri muyobozi wese wo mu ntara y’amajyaruguru hakwiye kuba mu mutwe we harimo ko niba abahinzi bahinze bazabona imbuto, ifumbire, imiti, .. uko bigenda bikurikirana ni ibyo bigomba kuguhangayikisha, umunsi ibyo babibonye umutekano uzaba uhari, iterambere rizaba rihari".
Guverineri Gatabazi JMV avuga ko umuyobozi w’Akagari bitamunanira gukurikirana koperative imwe y’ibirayi ikarimo akayifasha uburyo yabona amafaranga ikagura umusaruro w’amanyamuryango bayo
Mu banyamabanga Nshingwabikorwa b’Utugari twagerageje gusaba kuganira na bo, bose banze kugira icyo babivugaho, bamwe ngo nta burenganzira bafite abandi ngo ntibari ’tayari’ kuvugana n’itangazamakuru ku buryo bitatworoheye kumenya ingamba batahanye ku byo basabwe n’ubuyobozi bw’intara.
Haravugwa ibibazo byo gutinda kwishyurwa
Mu bitekerezo n’ibibazo by’abakuriye amakoperative, hagarutswe ko hakiri imbogamizi y’amwe mu makoperative atinda kwishyurwa na APTC kandi yaratanze umusaruro, Nsabimana Jean Bosco ni Perezida wa koperative Tuzamurane yo muri Burera, yagize ati "Dufite ikibazo cyo kwishyurwa, tubaze ibirayi tumaze guha APTC kuva ku itariki ya mbere kugeza ku itariki 31 Werurwe, ni ibiro 468,825 bingana na miliyoni 68 n’ibihumbi 939 n’amafaranga 619, ayo tumaze kwishyurwa ni miliyoni 49 n’ibihumbi 141 na magana atanu, amafaranga atarishyurwa ni miliyoni 19 n’ibihumbi 298 n’amafaranga 119."
Nsabimana Jean Bosco, Perezida wa koperative Tuzamurane
Major Nicolas Bikorimana, wari uhagarariye APTC muri iyi nama, yasobanuye ko ubundi iyo koperative ibahaye ibirayi amafaranga ayigeraho ku munsi ukurikira uwo babiguriyeho, abatinda kwishyurwa bikaba bituruka ku bibazo bitandukanye birimo zimwe muri SACCO zibona amafaranga zigatinda kuyashyira kuri konti ya koperative, amafaranga amwe ayoba akazasubizwa kuri konti ya APTC kubera SACCO zitiranwa cyangwa amazina yazo atanditse neza n’ibindi, gusa ibi bikaba ari ibibazo biri kugaragara mu itangira ariko bigenda bikemuka.
Major Nicolas Bikorimana asobanura uko APTC yishyura amakoperative y’ibirayi n’inzira bicamo
Major Bikorimana kandi yasabye ko abazajya batinda kubona amafaranga bazajya bahita bamwihamagarira kuri nimero yabahaye akareba akabazo kabayeho bigakemuka vuba ku buryo nta kibazo cyo gutinda kubona amafaranga kizasubira kubaho.
Ingamba zo gufasha bahinzi kubona igiciro kitabagusha mu gihombo mu buhinzi bw’ibirayi zatangiye gukazwa mu mpera z’umwaka wa 2017, ni ikibazo cyahuje Minisiteri y’ubuhinzi n’ubworozi, iy’ubutegetsi bw’igihugu ndetse n’iyubucuruzi, hashyirwaho ibiciro ntarengwa ku birayi kuva ku muhinzi, ikusanyirizo, umucuruzi ndetse n’umuguzi ujya kubirya. Amakusanyirizo yari ay’abacuruzi basanzwe yegurirwa amakoperative y’abahinzi b’ibirayi kuko byari byagaragaye ko abacuruzi bahenda nkana abahinzi nk’uko na Minisitiri w’Intebe yabyiboneye tariki 22 Ugushyingo 2017.